text:
Fasha abandi kugera ku byo bashobora kugeraho byose
“Nzakugira inama kandi ijisho ryanjye rizakugumaho.”—ZAB 32:8.
1, 2. Yehova abona ate abagaragu be bo ku isi?
IYO ababyeyi bitegereza abana babo bakina, incuro nyinshi batangazwa n’ubushobozi butandukanye baba baravukanye. Nawe ushobora kuba warabyiboneye. Umwana umwe ashobora kuba afite ubuhanga muri siporo, naho undi akaba akunda gushushanya cyangwa gukora ibintu by’ubukorikori. Uko ubushobozi abana bafite bwaba buri kose, ababyeyi babo bishimira kubafasha kugera ku byo bashobora kugeraho byose.
2 Yehova na we ashishikazwa cyane n’abana be bo ku isi. Abona ko abagaragu be bo muri iki gihe ari “ibyifuzwa [cyangwa “ibintu by’agaciro”] byo mu mahanga yose” (Hag 2:7). Yehova abona ko ari ab’agaciro ahanini bitewe n’ukwizera kwabo no kuba bamukorera n’umutima wabo wose. Ariko kandi, ushobora kuba warabonye ko Abahamya bagenzi bawe bafite ubushobozi n’ubuhanga bitandukanye. Hari abavandimwe bafite impano yo kuvugira mu ruhame, mu gihe abandi bo baba bazi gushyira ibintu kuri gahunda. Bashiki bacu benshi ni abahanga mu kwiga indimi z’amahanga no kuzikoresha mu murimo wo kubwiriza, mu gihe abandi bo batanga urugero ruhebuje mu birebana no kwita ku bakeneye inkunga cyangwa ku barwayi (Rom 16:1, 12). Ese ntitwishimira kugira Abakristo nk’abo mu itorero?
3. Ni ibihe bibazo turi busuzume muri iki gice?
3 Icyakora, bamwe mu bo duhuje ukwizera, hakubiyemo abakiri bato cyangwa abavandimwe bamaze igihe gito babatijwe, bashobora kumva bataragira uruhare mu bikorerwa mu itorero. Twabafasha dute kugera ku byo bashobora kugeraho byose? Kuki twagombye kwihatira kubona imico myiza bafite, bityo tukababona nk’uko Yehova ababona?
YEHOVA ABONA IMICO MYIZA ABAGARAGU BE BAFITE
4, 5. Ni mu buhe buryo inkuru iri mu Bacamanza 6:11-16 igaragaza ko Yehova abona ibyo abagaragu be bashobora kugeraho?
4 Hari inkuru zo muri Bibiliya zigaragaza ko Yehova atabona gusa imico myiza abagaragu be bafite, ahubwo ko anabona ibyo bashobora kugeraho. Urugero, igihe Imana yatoranyaga Gideyoni kugira ngo akize ubwoko bwayo Abamidiyani babukandamizaga, agomba kuba yaratangajwe cyane n’uko umumarayika yamuramukije agira ati “Yehova ari kumwe nawe wa munyambaraga w’intwari we!” Icyo gihe Gideyoni yumvaga atari ‘umunyambaraga,’ kandi rwose yumvaga ko atari ashoboye kurokora ubwoko bw’Imana. Ariko nk’uko ikiganiro cyakurikiyeho cyabigaragaje, Yehova yari afitiye Gideyoni icyizere kurusha uko we yari acyifitiye.—Soma mu Bacamanza 6:11-16.
5 Yehova ntiyashidikanyaga ko Gideyoni yari gukiza Abisirayeli kuko yari yarabonye ubuhanga bwe. Urugero, umumarayika wa Yehova yari yarabonye ukuntu Gideyoni yahuraga ingano akoresheje imbaraga ze zose. Hari n’ikindi kintu uwo mumarayika yabonye. Mu bihe bya Bibiliya, ubusanzwe abahinzi bahuriraga ibinyampeke ku mbuga kugira ngo umuyaga ujye utwara umurama. Igitangaje ni uko Gideyoni we yarimo ahurira ingano mu rwengero rwa divayi yihishe, kugira ngo Abamidiyani batamutwara utwo yari yasaruye. Mbega ukuntu yari umunyabwenge! Ntibitangaje rero kuba Yehova yarabonye ko Gideyoni atari umuhinzi w’umunyamakenga gusa, ahubwo ko yari n’umunyabwenge. Mu by’ukuri, Yehova yabonye ibyo Gideyoni yashoboraga kugeraho maze aramukoresha.
6, 7. (a) Ni mu buhe buryo Yehova yabonaga umuhanuzi Amosi mu buryo butandukanye n’uko bamwe mu Bisirayeli bamubonaga? (b) Ni iki kigaragaza ko Amosi atari injiji?
6 Nanone kandi, Yehova yabonye ibyo umuhanuzi Amosi yashoboraga kugeraho. Abantu benshi bashobora kuba barabonaga ko yari umuntu usanzwe, mbese utagize icyo avuze. Amosi ubwe yavuze ko yari umushumba wakoraga n’akazi ko gusharura ku mbuto z’ibiti byo mu bwoko bw’umutini, zabonwaga ko ari ibyokurya by’abakene. Igihe Yehova yahaga Amosi inshingano yo kujya guciraho iteka ubwami bwa Isirayeli bwari bugizwe n’imiryango icumi bwasengaga ibigirwamana, bamwe mu Bisirayeli bashobora kuba baratekereje ko ayo mahitamo atari akwiriye.—Soma muri Amosi 7:14, 15.
7 Amosi yakomokaga mu giturage cya kure. Ariko kuba yari azi imigenzo yariho icyo gihe ndetse n’abayobozi, bigaragaza ko atari injiji. Uko bigaragara, yari azi neza uko ibintu byari byifashe muri Isirayeli kandi ashobora kuba yari azi byinshi ku birebana n’amahanga yari abakikije, bitewe n’imishyikirano yagiranaga n’abantu baho bazanaga ibicuruzwa (Amosi 1:6, 9, 11, 13; 2:8; 6:4-6). Hari intiti mu bya Bibiliya zo muri iki gihe zivuga ko Amosi yari umwanditsi w’umuhanga. Uwo muhanuzi yakoresheje amagambo yoroheje ariko afite imbaraga. Koko rero, kuba Amosi ataratinye gusubiza umutambyi Amasiya wari warangiritse, byagaragaje ko Yehova yari yarahisemo umuntu ukwiriye, kandi ko yashoboraga gukoresha ubushobozi yari afite butagaragariraga abandi.—Amosi 7:12, 13, 16, 17.
8. (a) Ni iki Yehova yijeje Dawidi? (b) Kuki amagambo ari muri Zaburi ya 32:8 ahumuriza abantu batigirira icyizere cyangwa badafite ubuhanga?
8 Koko rero, Yehova abona ibyo buri mugaragu we ashobora kugeraho. Yijeje Umwami Dawidi ko igihe cyose yari kumuyobora, ‘ijisho rye rikamugumaho.’ (Soma muri Zaburi ya 32:8.) Ese uriyumvisha impamvu ibyo byagombye kudutera inkunga? Nubwo dushobora kutigirira icyizere, Yehova ashobora kudufasha gukora ibyo twumvaga ko tutashobora gukora. Nk’uko umwarimu mwiza ashobora kugenda afasha umunyeshuri utaraba inararibonye, Yehova na we agenda atuyobora kugira ngo dushobore kugira amajyambere yo mu buryo bw’umwuka. Yehova ashobora no gukoresha bagenzi bacu duhuje ukwizera kugira ngo badufashe kugera ku byo dushobora kugeraho byose. Mu buhe buryo?
JYA UREBA IMICO MYIZA ABANDI BAFITE
9. Ni mu buhe buryo twashyira mu bikorwa inama Pawulo yatanze yo ‘kwita’ ku nyungu z’abandi?
9 Pawulo yateye Abakristo bose inkunga yo ‘kwita’ ku nyungu za bagenzi babo bahuje ukwizera. (Soma mu Bafilipi 2:3, 4.) Iyo nama Pawulo yatanze yumvikanisha ko twagombye gutahura impano abandi bafite kandi tukaziha agaciro. Wumva umeze ute iyo umuntu agaragaje ko yishimira amajyambere wagize? Akenshi bidushishikariza kurushaho kugira amajyambere, tugakora ibyo dushoboye byose. Mu buryo nk’ubwo, iyo tugaragarije bagenzi bacu duhuje ukwizera ko bafite agaciro, bibashishikariza kugira amajyambere no kugira icyo bageraho mu murimo wa Yehova.
10. Ni ba nde cyane cyane baba bakeneye kwitabwaho?
10 Ni ba nde cyane cyane baba bakeneye kwitabwaho? Birumvikana ko hari igihe twese tubikenera. Ariko kandi, abakiri bato cyangwa abavandimwe bamaze igihe gito babatijwe, baba bakeneye rwose kugira uruhare mu bikorerwa mu itorero. Ibyo bizatuma bumva ko bafitiye akamaro abagize ubwoko bwa Yehova. Ku rundi ruhande, kudashimira abo bavandimwe bishobora gutuma batifuza inshingano, kandi ari byo Ijambo ry’Imana ribashishikariza gukora.—1 Tim 3:1.
11. (a) Ni mu buhe buryo umusaza w’itorero yafashije umuvandimwe wari ukiri muto kunesha amasonisoni? (b) Ni iki ibyabaye kuri Julien bikwigisha?
11 Umusaza w’itorero witwa Ludovic witaweho igihe yari akiri muto, yaravuze ati “iyo nitaye ku muvandimwe by’ukuri, bituma agira amajyambere mu buryo bwihuse.” Ludovic yavuze ibirebana n’umwe muri abo bavandimwe witwa Julien wagiraga amasonisoni, ati “iyo yageragezaga kugira icyo akora mu itorero, kutigirira icyizere byatumaga agikora mu buryo budakwiriye. Ariko nabonaga ko ari umugwaneza kandi ko mu by’ukuri yifuzaga gufasha abandi mu itorero. Ku bw’ibyo, aho kumunenga nibanze ku mico ye myiza ngerageza kumutera inkunga.” Nyuma y’igihe, Julien yujuje ibisabwa aba umukozi w’itorero, kandi ubu ni umupayiniya w’igihe cyose.
BAFASHE KUGERA KU BYO BASHOBORA KUGERAHO BYOSE
12. Ni iki dusabwa kugira ngo dufashe umuntu kugera ku byo ashobora kugeraho byose? Tanga urugero.
12 Birumvikana ko kugira ngo dufashe abandi kugera ku byo bashobora kugeraho byose, tugomba kugira ubushishozi. Nk’uko ibyabaye kuri Julien bibigaragaza, dushobora kwirengagiza intege nke z’umuntu ahubwo tukita ku mico myiza afite ndetse n’ibyo ashobora kugeraho. Uko ni ko Yesu yabigenje ku birebana n’intumwa Petero. Nubwo hari igihe Petero yasaga n’aho ahuzagurika, Yesu yavuze ko yari kuzakomera nk’urutare.—Yoh 1:42.
13, 14. (a) Barinaba yabigenje ate ku birebana na Mariko? (b) Ni mu buhe buryo umuvandimwe ukiri muto yafashijwe nk’uko Mariko yafashijwe? (Reba ifoto ibimburira iki gice.)
13 Uko ni ko Barinaba yabigenje ku birebana na Yohana, wari warahimbwe izina ry’iriroma, ari ryo Mariko (Ibyak 12:25). Mu rugendo rwa mbere rw’ubumisiyonari Pawulo yakoranye na Barinaba, Mariko ‘yarabafashaga,’ wenda abakorera imirimo runaka. Ariko kandi, igihe bageraga i Pamfiliya, Mariko yarigendeye arabasiga. Bagiye mu majyaruguru batari kumwe na we, banyura ahantu hari hazwiho ko habaga abambuzi (Ibyak 13:5, 13). Ni iki Barinaba yakoze nyuma yaho? Yibanze ku mico myiza ya Mariko, aho kwita ku ntege nke ze. Ntiyafashe Mariko nk’umuntu udakwiriye kwiringirwa, ahubwo yaramutoje (Ibyak 15:37-39). Ibyo byatumye uwo musore aba umugaragu wa Yehova ukuze mu buryo bw’umwuka. Igishimishije ni uko igihe Pawulo yari afungiwe i Roma, Mariko yari hamwe na we. Mu ntashyo Pawulo yoherereje Abakristo bo mu itorero ry’i Kolosayi, harimo n’iza Mariko kandi iyo ntumwa yamuvuze neza (Kolo 4:10). Tekereza ibyishimo Barinaba agomba kuba yaragize igihe Pawulo yatumagaho Mariko ngo azajye kumufasha.—2 Tim 4:11.
14 Alexandre umaze igihe gito abaye umusaza yibuka ukuntu umuvandimwe yamufashije. Yagize ati “igihe nari nkiri muto, guhagararira abandi mu isengesho byarangoraga cyane. Uwo muvandimwe wari umusaza w’itorero yanyeretse uko najya nitegura bityo nkarushaho kumva nisanzuye. Aho kundeka, buri gihe yansabaga gusenga mu iteraniro ry’umurimo wo kubwiriza. Nyuma y’igihe runaka naje kurushaho kwigirira icyizere.”
15. Pawulo yashimye ate abavandimwe be?
15 Ese iyo tubonye Umukristo mugenzi wacu afite umuco mwiza runaka, turabimushimira? Mu Baroma igice cya 16, Pawulo yashimye Abakristo bagenzi be basaga 20 bitewe n’imico myiza yabo yatumaga abakunda cyane (Rom 16:3-7, 13). Urugero, Pawulo yavuze ko Andironiko na Yuniya bari bamaze igihe kirekire bakorera Kristo kumurusha, ashaka kugaragaza ko bari bafite umuco wo kwihangana. Nanone kandi, Pawulo yavuze neza nyina wa Rufo, wenda bitewe n’ukuntu yari yaramwitayeho abigiranye urukundo.
16. Gushimira umuntu ukiri muto bishobora kugira akahe kamaro?
16 Gushimira abandi tubikuye ku mutima bishobora kugira akamaro. Reka dufate urugero rw’umusore wo mu Bufaransa witwa Rico wacitse intege igihe se utari Umuhamya yangaga ko abatizwa. Rico yatekereje ko yagombaga gutegereza kugeza igihe yari kugirira imyaka yemewe n’amategeko yo kwifatira imyanzuro, maze akabona gukorera Yehova. Nanone kandi, yababazwaga n’uko ku ishuri bamukobaga. Umusaza w’itorero witwa Frédéric wasabwe kwigisha uwo musore Bibiliya, agira ati “nashimiye Rico mubwira ko kuba yaratotezwaga byagaragazaga ko yagiraga ubutwari bwo kubwira abandi ibyo yizera.” Ayo magambo yatumye Rico yiyemeza gukomeza kuba intangarugero, kandi yatumye agirana imishyikirano ya bugufi na se. Rico yaje kubatizwa afite imyaka 12.
17. (a) Twafasha dute abavandimwe kugira amajyambere? (b) Ni mu buhe buryo umumisiyonari yitaye ku bavandimwe bakiri bato, kandi se byagize akahe kamaro?
17 Igihe cyose dushimiye bagenzi bacu duhuje ukwizera bitewe n’ikintu runaka bakoze neza, tuba tubateye inkunga yo gukorera Yehova byinshi kurushaho. Sylvie * umaze imyaka myinshi akora kuri Beteli yo mu Bufaransa, yavuze ko bashiki bacu na bo bashobora gushimira abavandimwe. Yavuze ko akenshi bashiki bacu babona utuntu duto duto abavandimwe badahita babona. Ku bw’ibyo, iyo bashimiye abavandimwe ku bw’imihati bashyiraho, bishobora kwiyongera ku byo abavandimwe b’inararibonye bababwira. Yongeyeho ati “jye numva ko gushimira abandi ari inshingano yanjye” (Imig 3:27). Uwitwa Jérôme ukorera umurimo w’ubumisiyonari muri Guyane, yafashije abavandimwe benshi bakiri bato kugira ngo babe abamisiyonari. Yagize ati “nabonye ko iyo nshimiye abavandimwe bakiri bato kubera ikintu runaka baba bakoze mu murimo wo kubwiriza cyangwa kubera ko batanze igitekerezo cyiza mu materaniro, barushaho kwigirira icyizere. Ibyo bituma bongera ubushobozi bafite.”
18. Kuki gukorana n’abavandimwe bakiri bato bigira akamaro?
18 Nanone kandi, gukorana na bagenzi bacu duhuje ukwizera bishobora gutuma bagira amajyambere yo mu buryo bw’umwuka. Umusaza ashobora gusaba umuvandimwe ukiri muto uzi gukoresha orudinateri gucapa ibintu abikuye ku rubuga rwa jw.org, bishobora gutera inkunga abageze mu za bukuru badafite orudinateri. Ese mu gihe ufite imirimo runaka ugomba gukora ku Nzu y’Ubwami, ntiwatumira umuvandimwe ukiri muto kugira ngo mukorane? Ibyo bizatuma ubasha kwitegereza abakiri bato, ubone uko ubashimira, kandi uzibonera ukuntu bizabagirira akamaro.—Imig 15:23.
FASHA ABANDI KUGIRA NGO BAZAKORE BYINSHI
19, 20. Kuki twagombye gufasha abandi kugira amajyambere?
19 Igihe Yehova yahaga Yosuwa inshingano yo kuyobora Abisirayeli, yanategetse Mose ‘kumutera inkunga’ no ‘kumukomeza.’ (Soma mu Gutegeka kwa Kabiri 3:28.) Muri iki gihe hari abantu benshi baza kwifatanya natwe mu gusenga k’ukuri. Uretse abasaza, n’abandi Bakristo b’inararibonye bose bashobora gufasha abavandimwe bakiri bato n’abakiri bashya kugira ngo bagere ku byo bashobora kugeraho byose. Ibyo bizatuma abantu benshi kurushaho bakora umurimo w’igihe cyose, kandi abandi benshi kurushaho ‘buzuze ibisabwa kugira ngo bigishe abandi.’—2 Tim 2:2.
20 Twaba turi mu itorero cyangwa turi mu itsinda rito riri hafi kuba itorero, nimucyo dufashe abandi kugira ngo bazakore byinshi mu gihe kizaza. Ikizabidufashamo ni ukwigana Yehova, we uhora areba imico myiza abagaragu be bafite.
^ par. 17 Izina ryarahinduwe.


c: text/html

text:
INGINGO YO KU GIFUBIKO
“Imperuka” ni iki?
Ese iyo wumvise bavuga ngo “imperuka iri hafi,” ni iki uhita utekereza? Ese utekereza umuvugabutumwa ufashe Bibiliya mu ntoki, uhagaze imbere y’abayoboke be avuga mu ijwi riranguruye, ari na ko akora ibimenyetso by’umubiri bidasanzwe? Utekereza se umugabo ukuze ufite ubwanwa, wambaye ikanzu ndende yakenyeje umushumi, uhagaze mu mahuriro y’imihanda, ufite icyapa cyanditseho ubutumwa buvuga ibirebana n’imperuka? Bamwe bashobora kumva iby’imperuka bikabatera ubwoba, abandi bakumva itazabaho, naho abandi bakabiseka.
Bibiliya ivuga ko ‘imperuka izaza’ (Matayo 24:14). Iyo mperuka nanone yitwa ‘Umunsi ukomeye w’Imana’ cyangwa ‘Harimagedoni’ (Ibyahishuwe 16:14, 16). Ni iby’ukuri ko amadini menshi yigisha ibintu biteye urujijo cyane, bidasanzwe kandi bitumvikana ku birebana n’umunsi w’imperuka. Ariko kandi, Bibiliya isobanura neza icyo imperuka ari cyo. Nanone Ijambo ry’Imana ridufasha kumenya neza niba imperuka iri bugufi. Icyiza kurushaho, ni uko inatubwira icyo twakora ngo tuzayirokoke. Reka tubanze dusuzume imwe mu mitekerereze ikocamye ku birebana n’imperuka, hanyuma tuze gusuzuma icyo isobanura. None se Bibiliya ivuga ko mu by’ukuri “imperuka” ari iki?
ICYO IMPERUKA ATARI CYO
IMPERUKA SI IRIMBUKA RY’ISI IRIMBUWE N’UMURIRO.
Bibiliya igira iti “[Imana] yashyiriyeho isi imfatiro zihamye; ntizigera inyeganyega kugeza ibihe bitarondoreka, ndetse iteka ryose” (Zaburi 104:5). Uwo ni umwe mu mirongo y’Ibyanditswe itwizeza ko Imana itazigera irimbura isi cyangwa ngo yemere ko irimburwa.
—Umubwiriza 1:4; Yesaya 45:18.
IMPERUKA NTIZABAHO MU BURYO BW’IMPANUKA.
Bibiliya ivuga ko imperuka ifite igihe izabera. Imana yagennye igihe nyacyo izazira. Bibiliya igira iti “naho uwo munsi cyangwa icyo gihe, nta muntu ubizi, naho baba abamarayika bo mu ijuru cyangwa Umwana, keretse Data. Mwitonde, mukomeze kuba maso, kuko mutazi umunsi igihe cyagenwe kizasohorera” (Mariko 13:32, 33). Biragaragara neza ko Imana (“Data”) yashyizeho “igihe cyagenwe” izazanira imperuka.
ABANTU CYANGWA IBINTU BITURUTSE MU KIRERE SI BYO BIZABA IMBARUTSO Y’IMPERUKA.
Ni iki kizateza imperuka? Mu Byahishuwe 19:11 hagira hati “nuko mbona ijuru rikinguye, maze ngiye kubona mbona ifarashi y’umweru. Uwari uyicayeho yitwa Uwizerwa kandi w’Ukuri.” Umurongo wa 19 w’icyo gice ukomeza ugira uti “nuko mbona ya nyamaswa y’inkazi n’abami bo mu isi n’ingabo zabo bakoraniye hamwe kugira ngo barwane n’uwicaye kuri ya farashi n’ingabo ze” (Ibyahishuwe 19:11-21). Nubwo imvugo yakoreshejwe muri iyi mirongo ahanini ari ikigereranyo, icyo twazirikana ni uko Imana izohereza ingabo z’abamarayika bakarimbura abanzi bayo.
ICYO IMPERUKA ARI CYO
NI IHEREZO RY’UBUTEGETSI BW’ABANTU BWANANIWE KUGIRA ICYO BUGERAHO.
Bibiliya igira iti “Imana yo mu ijuru izimika ubwami butazigera burimburwa, kandi ubwo bwami ntibuzazungurwa n’abandi bantu. Buzamenagura ubwo bwami bwose bubumareho kandi buzahoraho iteka ryose” (Daniyeli 2:44). Nk’uko byavuzwe ku kagingo ka 3, “abami bo mu isi n’ingabo zabo” bazaba “bakoraniye hamwe kugira ngo barwane n’uwicaye kuri ya farashi n’ingabo ze,” bazarimburwa.
—Ibyahishuwe 19:19.
NI IHEREZO RY’INTAMBARA, URUGOMO N’AKARENGANE.
Bibiliya igira iti “[Imana] ikuraho intambara kugeza ku mpera y’isi” (Zaburi 46:9). Nanone igira iti ‘abakiranutsi ni bo bazatura mu isi, kandi inyangamugayo ni zo zizayisigaramo. Naho ababi bazakurwa mu isi, kandi abariganya bazayirandurwamo’ (Imigani 2:21, 22). Ikomeza igira iti “dore ibintu byose ndabigira bishya.”
—Ibyahishuwe 21:4, 5.
NI IHEREZO RY’AMADINI YATENGUSHYE IMANA N’ABANTU.
Bibiliya igira iti ‘abahanuzi bahanura ibinyoma, n’abatambyi bagategeka uko bishakiye. None se muzabigenza mute ku iherezo ryabyo?’ (Yeremiya 5:31). Nanone igira iti “benshi bazambwira kuri uwo munsi bati ‘Mwami, Mwami, ntitwahanuye mu izina ryawe, tukirukana abadayimoni mu izina ryawe kandi tugakora ibitangaza byinshi mu izina ryawe?’ Nyamara icyo gihe nzaberurira nti ‘sinigeze kubamenya! Nimumve imbere, mwebwe abakora ibyo kwica amategeko.’ ”
—Matayo 7:21-23.
NI IHEREZO RY’ABANTU BASHYIGIKIRA IBIBI BIBERA KU SI.
Yesu Kristo yaravuze ati “iki ni cyo urubanza rushingiraho: umucyo waje mu isi, ariko abantu bakunda umwijima aho gukunda umucyo, kuko ibikorwa byabo ari bibi” (Yohana 3:19). Bibiliya ivuga iby’irimbuka ry’isi yose ryabayeho kera mu gihe cy’umugabo w’umukiranutsi witwaga Nowa. Igira iti ‘isi y’icyo gihe yarimbuwe igihe yarengerwaga n’amazi. Ariko iryo jambo ni ryo nanone ryatumye ijuru n’isi biriho ubu bibikirwa umuriro, kandi bikaba bitegereje umunsi w’urubanza no kurimbuka kw’abatubaha Imana.’
—2 Petero 3:5-7.
Zirikana ko ‘umunsi w’urubanza no kurimbura’ wegereje wagereranyijwe n’ “isi” yo mu gihe cya Nowa. Isi yarimbuwe ni iyihe? Uyu mubumbe wacu ntiwarimbuwe, ahubwo ‘harimbuwe abatubaha Imana,’ ari bo banzi bayo. Ku munsi “w’urubanza” w’Imana wegereje, abantu bahisemo kuba abanzi bayo na bo bazarimburwa. Incuti z’Imana zo zizarokoka nk’uko Nowa n’umuryango we barokotse.
Ngaho sa n’uwiyumvisha ukuntu iyi si izaba ari nziza cyane, igihe Imana izaba imaze kurimbura ababi bose! Biragaragara ko ubutumwa bwo muri Bibiliya buvuga iby’imperuka ari ubutumwa bwiza aho kuba bubi. Ariko ushobora kwibaza uti “ese Bibiliya itubwira igihe imperuka izazira? Ese yaba yegereje? Nakora iki ngo nzayirokoke?”

robotstxt: allowed

filter: keep


text:
Susan Pollack warokotse Jenoside Adolf Hitler n’ingabo ze bakoreye Abayahudi, yashimye ingamba zafashwe na Guverinoma y’u Rwanda zo kubaka inzibutso zitandukanye zigaragaza amateka ya Jenoside yakorewe Abatutsi.
Uyu mukecuru w’imyaka 86 avuga ko inzibutso za Jenoside ari ikimenyetso cyo kwihanangiriza undi wese ushobora kuzagira ingengabitekerezo ya Jenoside yaba ubu no mu gihe kizaza.
Mu kiganiro yatangiye ku rwibutso rwa Jenoside yakorewe Abatutsi ruri ku Gisozi ku mugoroba wo kuri uyu wa Gatanu, tariki ya 11 Kanama 2017, Pollack yavuze ko nta yindi jenoside ishoboka mu Rwanda kubera ingamba zafashwe.
Yagize ati “Hano ni byiza, mufite inzibutso za Jenoside nyinshi, nta watinyuka kuzana iby’urwango, ziriya nzibutso ni gasopo kuri buri wese washaka kwishingikiriza urwango, ntaho yabihera.”
Avuga uburyo yarokotse n’uko abo mu muryango we bishwe, Pollack yavuze ko habanje kwigishwa urwango, abantu bose banga Abayahudi ndetse byigishwa no mu nsengero.
Yagize ati “Kiliziya yari ibiri inyuma. Biba mu Budage, yavuze ko Abayahudi aribo bishe Yezu Kirisitu, ariko se ubwo ninjye wamwishe, ni umuryango wanjye se? Jenoside y’Abayahudi yari ishyigikiwe na Leta ndetse na Kiliziya…hari n’itangazo ryatanzwe na Papa ngo Abayahudi nibo bashinjwa kwica Yezu”.
IKibazo cyose cyabaga i Burayi, Pollack avuga ko cyahitaga gitwererwa Abayahudi.
Uyu mukecuru yabyirukiye mu gace kari kiganjemo abantu banga urunuka Abayahudi muri Hongiriya. Mu 1938, umwe muri abo bantu bari baturanye yishe nyirarume, akatirwa gufungwa imyaka ibiri ariko nayo ntiyayimazemo yarekuwe idashize agaruka gutura hafi ya ba Susan.
Mu ntambara ya Kabiri y’isi ubwo u Budage bwa Hitler bwateraga Hongiriya muri Werurwe 1944, Abayahudi bose bategetswe kujya bagenda bambaye akarango k’inyenyeri y’umuhondo kugira ngo babashe kubamenya.
Nyuma gato Abayahudi bose b’abagabo bari baturanye na Susan bandikiwe ibaruwa ibamenyesha ko bafite inama izigirwamo ibifitiye akamaro imiryango yabo.
Susan wari ufite imyaka 14 aheruka Papa we ajya mu nama kugeza n’ubu ntazi aho ibye byarangiriye. Susan avuga ko icyo gihe papa we n’abandi bagabo bakigera aho inama yagombaga kubera, haje amakamyo babapakiramo bajyanwa mu nkambi Abayahudi bicirwagamo. Yagize ati “Nzi aho bamujyanye ariko sinzi niba ariho yaguye.”
Muri Gicurasi 1944, hatanzwe itegeko ko Abayahudi bose babaga muri Hongiriya bahavanwa, Susan n’umuryango bisanga mu nkambi y’akababaro ya Auschwitz –Birkenau muri Pologne.
Iyi nkambi yajyanywemo Abayahudi basaga miliyoni 1.3, muri bo abasaga gato miliyoni barahiciwe aho bicishwaga umuti wica udusimba uzwi nka Zyklon B, ikiboko, kwicishwa inzara, kwanduzwa indwara, kwica umwe umwe n’ubundi buryo.
Bakigezwa mu nkambi, Susan na mama we baratandukanyijwe kuko abakobwa n’abasore bajyanwaga gukora imirimo y’agahato, abana n’abakecuru bakajya kwicwa.
Yagize ati “Hari umuntu wambwiye ngo mbeshye ko mfite imyaka 15, ndabivuga kuko nari mfite n’igihagararo banjyana n’abandi bakobwa. Mama yashyizwe mu rindi tsinda ry’abakecuru n’abana ajya kwicishwa gaz.”
Nyuma yo kujyanwa mu mirimo y’agahato mu Budage, tariki 15 Mata 1945 we n’abandi bacakara b’Abayahudi babohowe n’ingabo z’Abongereza, ajyanwa mu bitaro kubanza kuvurwa, nyuma yoherezwa muri Suède.
Uretse musaza we Laci, nta wundi muntu wo mu muryango wa Pollack warokotse, abasaga 50 bose barahaguye.
Susan ufite abuzukuru batandatu, avuga ko leta ziyoboye isi zikwiye kuba maso, zikagenzura ibyitwa kwishyira ukizana mu kuvuga kuko ngo nabyo bishobora gufasha mu ikwirakwizwa ry’ingengabitekerezo ya Jenoside.
Jenoside yakorewe Abayahudi yahitanye abasaga miliyoni esheshatu.
Susan Pollack warokotse Jenoside yakorewe Abayahudi yashimye ingamba zafashwe n’u Rwanda zo kubaka inzibutso zigaragaza amateka ya Jenoside yakorewe Abatutsi
Iki kiganiro cyitabiriwe n'abantu batandukanye
Pollack yatanze ikiganiro gisobanura uko Jenoside y'Abayahudi yateguwe ikanashyirwa mu bikorwa


text:
29 Gashyantare–6 Werurwe
ESITERI 1-5
Indirimbo ya 86 n’isengesho
Amagambo yo gutangira (Imin. 3 cg itagezeho)
UBUTUNZI BWO MU IJAMBO RY’IMANA
“Esiteri yavuganiye ubwoko bw’Imana”: (Imin. 10)
[Erekana videwo ivuga iby’igitabo cya Esiteri.]
Est 3:5-9
—Hamani yashakaga gutsemba ubwoko bw’Imana (ia 131 ¶18-19)
Est 4:11–5:2
—Esiteri yari afite ukwizera gukomeye ku buryo atatinyaga gupfa (ia 125 ¶2; 134 ¶24-26)
-
Gucukumbura ibintu by’agaciro byo mu Ijambo ry’Imana: (Imin. 8)
Est 2:15
—Esiteri yagaragaje ate umuco wo kwiyoroshya no kwifata (w06 1/3 9 ¶8)?
Est 3:2-4
—Kuki Moridekayi yanze kunamira Hamani (ia 131 ¶18)?
Ni iki ibyo nasomye muri Bibiliya muri iki cyumweru binyigisha ku byerekeye Yehova?
Ni ibihe bitekerezo nasomye muri Bibiliya muri iki cyumweru nakwifashisha mu murimo wo kubwiriza?
-
Gusoma Bibiliya: Est 1:1-15 (Imin. 4 cg itagezeho)
JYA URANGWA N’ISHYAKA MU MURIMO WO KUBWIRIZA
Kuganira n’umuntu ku ncuro ya mbere: (Imin. 2 cg itagezeho) Tuzatanga agatabo Tega Imana amatwi uzabeho iteka. Tuzashyiraho urufatiro rwo gusubira gusura.
Gusubira gusura: (Imin. 4 cg itagezeho) Hatangwe icyerekanwa cy’uko twasubira gusura umuntu twahaye agatabo Tega Imana amatwi uzabeho iteka, maze muganire ku bivugwa ku ipaji ya 2-3. Tuzashyiraho urufatiro rwo gusubira gusura.
Icyigisho cya Bibiliya: (Imin. 6 cg itagezeho) Hatangwe icyerekanwa cy’uko twakwigisha Bibiliya umuntu twahaye agatabo Tega Imana amatwi uzabeho iteka igihe twaganiraga ku ncuro ya mbere, gishingiye ku ipaji ya 4-5 (km 7/12 2 ¶3).
IMIBEREHO IKWIRIYE ABAKRISTO
Indirimbo ya 71
Ibikenewe iwanyu: (Imin. 10)
Ni akahe kamaro k’iteraniro rishya n’aka Gatabo k’iteraniro ry’umurimo?: (Imin. 5) Ikiganiro. Saba abateze abateranye kuvuga uko uburyo bushya amateraniro asigaye ayoborwamo bwabagiriye akamaro buri muntu ku giti cye. Tera bose inkunga yo kujya bategura neza kugira ngo amateraniro arushaho kubagirira akamaro.
Icyigisho cya Bibiliya cy’Itorero: ia Igice cya 10 ¶1-11 n’agasanduku gafite umutwe uvuga ngo “Amapfa yo mu gihe cya Eliya yamaze igihe kingana iki?” (Imin. 30)
Isubiramo no kuvuga muri make ibyo muziga mu cyumweru gitaha (Imin. 3)
Indirimbo ya 149 n’isengesho


text:
Umwana ni ikiremwa gihabwa agaciro gakomeye, gikundwa kandi gitera ibyishimo. N’abahanzi banyuranye babigarukaho nka Victor Hugo mu muzingo w’ibisigo bye “Les Orientales, 1289”, bamwe mu bahanzi nyarwanda mu ndirimbo nka “Rengera umwana”, Umwana ni umutware” n’ibindi n’abandi. Utagirira impuhwe n’urugwiro umwana, atera impungenge no kwibazwaho n’abandi.
Kubera ako gaciro karemereye umwana ahabwa, abahanga banyuranye mu by’ubuzima bw’umuntu cyane cyane abahanga mu myitwarire n’imitekerereze batanga inama z’uko umwana akwiye kwitabwaho kuva agisamwa kugeza abaye umuntu mukuru na we ushobora kwifatira ibyemezo n’icyerekezo cy’ubuzima bwe.
Kugira ngo uburere bw’umwana buboneye bugerweho, bisaba ubwitange n’ubushishozi bihagije bw’abamurera. Ibyo bizasaba igihe gihoraho kigenerwa umwana n’ibyangombwa nkenerwa kugira ngo ubwo burere bugerweho.
Uburere bw’umwana kuva agisamwa
Abahanga mu mitekerereze bavuga ko buzima bw’umwana bubungwabungwa agisamwa, umubyeyi yitwararikira gufata indyo yuzuye ku kigero cye; mu mibereho ye yirinda ibimubabaza cyane, ibituma yigunga, ariko cyane cyane kuva mu mezi atandatu kubera ko umwana aba yaratangiye kumva ibibera hanze y’aho yibereye mu nda ya nyina. Icyo gihe umubyeyi yitwararikira kujya ahantu hari urusaku rwinshi kandi ruduhira kuko rugira ingaruka mbi ku myitwarire y’umwana ha mu mikurire ye cyangwa mu myitwarire ye yarakuze. Bimwe mu bishobora kumuranga harimo “gusaragurika, kudatuza muri we, kwigomeka, guhubuka n’ibindi” (http://www.maieusthesie.com/nouveautes/article/enfant-2.htm).
Umwana amaze kuvuka na bwo, agomba kuryamishwa ahantu hatuje, hari urumuri ruhagije ariko na none rutari rwinshi, hari amabara n’amarangi bitijimye cyangwa bifite umucyo ukabije kuko ibyo byose bigira uburyo bimyizingiramo, bikazagira uruhare cyangwa ingaruka mu myitwarire ye. Hari ubwo abantu bashobora kurenganya umwana cyangwa se umuntu mukuru bavuga ko yananiranye cyangwa adashobotse kandi abiterwa no kuba hari ibitaritaweho mu mirerere ye (Max Lüscher).
Imvugo iboneye ku mwana
Si byiza ko hakoreshwa imvugo irimo ubukana n’uburakari ku mwana igihe cyose akoze nabi. Ni bibi kubwira umwana nk’uwo muhanganye (urabona ibyo ukoze ! sinzongere kubona ukubita mushiki wawe ! kuki utakoze isuku mu rugo ? n’ibindi). Gutuka umwana mu buryo ubwo ari bwo bwose byo ni ikizira kikaziririzwa. Biba byiza iyo ugira bumwe mu buryo warezwemo, ukirinda kubureramo umwana. Ihame mu burere ni uko umwana wawe abaho neza kurusha uko wowe wabayeho cyangwa ubayeho. Bikozwe bityo, ni bwo haba hubakwa isi igana aheza kurusha iyo umuntu yabayeho cyangwa arimo mu gihe cye.
Iyo hakoreshejwe imvugo ikakaye, idatuje ku mwana, yumva ko uyimukoreshaho (umubyeyi) bahanganye, akabonamo umubyeyi we umutegetsi agomba gukora ibimushimisha ari uko amureba, yaba atamureba akikorera ibyo ashaka, hakimikwa umukino wo gucengana ari wo uvamo intandaro y’uburere buke ku mwana.
Imvugo isabwa gukoreshwa ku mwana ni iyo kumugira inama “si byiza gukora ibi n’ibi, ntukajye uhohotera mushiki wawe, ujye ukora isuku mu rugo n’ibindi”. Ibi ntibivuze ko igitsure atari ngomba ku mwana. Kiba ngombwa iyo hari ugukabya. Umubyeyi ni umenya kugira urukundo n’urugwiro ku mwana, ariko akagira n’igitsure kidahutaza (Qui bene amat bene castigat).
Mu bindi umubyeyi yitwararikira mu burere bw’umwana ni ukutamuha ibyo asabye byose.
Umwana umaze guca akenge (umaze kumenya kuvuga no gutandukanya ibintu) agomba kumenyerezwa ko ikintu cyose akibona yagikoreye. “Nuramuka ugize amanota ari hejuru ya 70 % nzakugurira igare ushaka, nujya wuhira ubusitani buri nimugoroba nzakugurira indi myenda myiza n’inkweto, nujya ugira isuku n’ibindi n’ibindi. Ibyo bituma umwana ahorana umwete wo gukora kugira ngo agere ku cyo yifuza, akumva ko ikintu cyose gikorerwa kugira ngo kigerweho. Ariko kugira ngo ibyo byose bishoboke, birategurwa. Ikindi umwana akwiye gutozwa ni ugushimira iyo ahawe ikintu. Abitozwa na we ashimirwa kuri buri kantu kose akoze, umubyeyi ashimye. Umwana yakwibagirwa gushimira, akabyibutswa. Ibyo bitangira umwana akimenya kuvuga, kwitegereza no gukora.
Uburere buruta ubuvuke
Umwana ntaba azi ikiboneye. Ni yo mpamvu umubyeyi aba agomba kumuba hafi igihe kinini. Ariko ibi ntibivuze ko agomba gucungwa kuri buri kantu nk’uri ku kiziriko. Ni byiza buri gihe gusobanurira umwana impamvu abujijwe iki n’iki, agasabwa gukora kiriya, kandi agahabwa ibisobanuro byumvikana. Umubyeyi ibi abikora yirinda ko ejo umwana yazasanga yarabeshywe kuko ahita atera umubyeyi we icyizere.
Uwitwa Françoise Dolto, umuhanga mu bibazo byo mu mutwe, avuga ko atari byiza guhoza umwana ku ipfunwe ryo kumubuza ibintu, ko hari igihe umubyeyi amureka, mu bintu byoroheje, akifatira icyemezo, byamupfana akamenya ko yagombaga kubanza kugisha inama ababyeyi. Akomeza avuga ko iyo umwana yigeragereje agatsindwa na byo bituma ahumuka.
Uburere bw’umwana buba bwuzuye iyo ari kumwe n’ababyeyi be bombi. Iyo kubera impamvu zinyuranye afite umwe, bisaba ko akora aha babiri kandi akaba intwari ikomeye. Iyo ababyeyi ari babiri, kirazira ko bavuguruzanya ku kintu runaka kireba umwana kandi abumva. Icyo gihe azamenya ko mudashyize hamwe, buri wese ajye amujyana aho abona abogamiye, abasobanye muri uko tukumvikana kwanyu ku burere bwe. Iyo ababyeyi batumvikana ku cyemezo kigomba kumufatirwa, barifata nyuma bakiherera bakazana umwanzuro bamvukanyeho. Si byiza ko umwana abona ko umwe mu babyeyi amwitaho kurusha undi. Umubyeyi ajye ahora azirikana ko ari icyitegererezo cy’umwana we (Uwiba ahetse aba abwiriza uwo mu mugongo).
Wabigenza ute umwana yanze kukumvira ?
Nk’uko Françoise Dolto akomeza abivuga, bimwe mu bisubizo bibangukira umwana iyo asabwe gukora iki n’iki ni “oya”. Ibyo ni ibisanzwe muri kamere muntu kubera ko aba ashaka ubwigenge. Icyo gihe umubyeyi asabwa kwiyumanganya no kumenya icyo akwiye gukurikizaho kandi adahutaje umwana, kugeza amuvanye ku izima niba icyo yanga gukora umubyeyi abona ko kiboneye. Ni ukumujyana buhoro buhoro, icyo yanze ntagihatirwe, agasobanurirwa impamvu agomba kukireka.
Françoise Dolto yongeraho ko iyo binaniranye biba ngombwa ko umwana ahabwa igihano cyane cyane iyo imyitwarire ye n’ibyo akora bibi birenze urugero. Icyo gihano kigira akamaro iyo umwana amaze kwerekwa ikosa rye n’ingaruka zaryo. Biba byiza kandi umwana ahise ahanirwa ikibi arimo gukora cyangwa amaze gukora kugira ngo ashobore guhuza ikosa n’igihano ahawe. Igihano gitangwa kigomba kuba ari ikigorora, kidahutaza, kandi kidakoza isoni. Nko kohereza umwana mu cyumba cye amaze gukora ikosa bimuha umwanya wo kwibaza no gutekereza ku kibi yakoze; cyangwa se kumureba igitsure. Ni byiza no gutoza umwana gusaba imbabazi igihe cyose yakosheje, bimusaba kwirinda amakosa kuko gusaba imbabazi bivuna kubera ya kamere ya muntu yo kwigenga no kwihagararaho . Si byiza kandi guhoza umwana mu bihano kugira ngo bitazamuviramo kujya abeshya kugira ngo adahanwa cyangwa akaba igikange.
Ikindi ababyeyi bagirwaho inama ni ugufasha abana kwigirira icyizere birinda kubakorera (cyangwa kubikoresha abandi nk’abakozi bo mu rugo) ibyo na bo ubwabo bashoboye kwikorera nk’abana. Byaba byiza umwana utangiye kujya mu ishuri yimeseye umwe mu myenda ye akawupfubya, ugasubirwamo yerekerwa uko aba yabigenje kugira ngo udapfuba n’ibindi. Ni bwo buryo bwiza bwo kumutegurira ubuzima bw’ejo hazaza, kuko ababyeyi aba atazabahorana kubera impamvu zinyuranye, cyangwa se adafite hafi ye abagomba kumukorera buri kintu. Kugira ngo kandi umwana akure neza yigirira icyizere, kirazira kumubwira amagambo amukomeretsa nko kumubwira ko ari injiji, ntacyo ashoboye, ko ahubuka n’ibindi kuko ibyo byose bidindiza imikurire ye mu mitekerereze no gufata ibyemezo. Iyo akoze neza agomba gushimirwa (Dr Aldo Naouri mu gitabo cye “Éduquer ses enfants, l’urgence aujourd’hui”).
Nk’uko byemezwa na Claude Halmos (umuhanga mu bibazo byo mu mutwe), kugira ngo umwana abe icyo wifuza ko aba cyo, bisaba ko umurera amuba hafi kenshi, agategwa amatwi, agasubizwa ku bibazo byinshi afite kuko aba agenda avumbura ibintu binyuranye uko agenda akura. Hari igihe kandi ikibazo cy’umwana kiba gihishe ikindi bitewe n’ibyo yabonye cyangwa yumvise mbere. “Papa, ukunda mama wawe ? – Ndamukunda. – Ko utamuzanye ngo tubane ? Mama, umwana ava he ? – Kwa muganga. – Ejo tuzajyeyo baduhe agahinja” N’ibindi. Iyo umubyeyi atamubaye hafi ngo abe ari we umuha igisubizo, abibaza abandi kandi ibyo bamusubiza abifata nk’ihame, kandi kubigorora kera birarahanya.
Iyo umubyeyi abereye umwana umubyeyi n’inshuti, ni bwo uburere bwe bushobora kugira umurongo mwiza bufata, kubera ko azakubaha nk’umubyeyi, akagukunda nk’inshuti magara adashobora guhemukira. Inshuti nyayo wirinda kuyibabaza kandi ntacyo uyihisha n’iyo kwaba ari ukuri kumwe kuryana. Iyo ibyo bitagezweho, ni bwo bizagaragara ko icyo abana bapfana n’ababyeyi ari icyo babamariye kugira ngo bakure mu gihagararo, ibindi byose bakabikura ahandi. Jacques Salomé, umuhanga mu mitekerereze y’abantu, yemeza ko muri iki gihe uburere bw’abana busigaye butakiri ubw’umuryango mugari (ba nyirakuru, nyirasenge, nyinawabo, nyirarume n’abandi), ahubwo busigaye ari ubw’umuryango muto (umugabo n’umugore). Ibyo bikaba biterwa n’ihinduka ry’imiterere y’abantu, aho abantu bagenda barushaho kuba ba nyamwigendaho kubera ihihibikana n’irushanwa mu kugwiza imitungo n’ubukungu (http://www.soleil-levand.org/presse/article.php3?id_article=92). Aha ni ho ahera avuga ko kuba umubyeyi muri iki gihe bitoroshye, ko kandi gutezuka ku nshingano z’uburere buboneye ari byo biganisha isi ahantu hatari heza mu bijyanye n’imyitwarire n’imibanire y’abantu muri rusange.
Uwo muhanga akomeza avuga ko inshingano ya mbere y’umubyeyi atari uguha umwana ibyo yifuza, ahubwo ari ukumuha ibyo akeneye mu mibereho ye. Umwana akamenyera ko icyo yifuza cyose atagomba kukibona byanze bikunze. Umubyeyi aba agomba kumenya icyo umwana akeneye bitewe n’igihe agezemo. Ibyo ariko bigashoboka iyo umubyeyi aganira n’umwana we igihe gihagije, kandi umubyeyi na we agahora yiyungura ubumenyi mu bijyanye n’imikurire y’umwana n’ikigero agezemo, abaza inararibonye cyangwa inzobere n’abahanga mu burere bw’umwana. Muri iki gihe kubera iterambere, ibiganiro by’abo turi kumwe mu rugo ntibigihabwa agaciro kubera gushaka gukurikirana ibibera hirya no hino kuri za televiziyo, interineti … dusize ibyangirika hafi yacu. Televiziyo na interineti si bibi, ariko buri kintu gikwiye kugira umwanya wacyo, ni bwo abantu bazarangiza inshingano zabo mu gihe gito kandi neza.
Jacques Salomé akomeza agira ati “kuba umubyeyi bivuga gushobora guherekeza umwana mu buzima bwe bwose, umuba hafi muri byose, umuyobora mu isi aba agezemo n’uko ayitwaramo nk’umuntu uba waratanze kuyigeramo, ukagira byinshi uyibonamo kandi ari na we wagize uruhare rwo kuyimuzanamo utamugishije inama. Bivuga ko ugomba kumufasha kumenya kubaho bitari ugushaka gusa ibimufashiriza umubiri (ibiribwa, imyambaro, kwirwanaho, gushaka imitungo nk’amazu n’ibindi); ahubwo no kumufasha kumenya ko hejuru y’ibyo hari no kumenya kwiyubaka mu bandi yihesha agaciro, avuga akumvwa kandi amenyekana, amenya guhangana n’ibibazo yahura na byo, ari na yo mpamvu mu byo umwana atozwa harimo no kumenya ko hari ingorane zibaho mu buzima no kumenya kuzitwaramo”.


text:
Kwibeshya gukomeye umuntu yagira ni igihe yagendera kuri aya magambo ahora yumva bavuga ngo“Imana ishobora byose” maze akibwira ko ari buze ayisanga maze ibyifuzo bye byose yabisengera bikagenda nk’uko abishatse Imana iyo dusenga iratwumva, kandi ingorane zacu irazibona ariko kandi iba yiteguye no kudusubiza ariko mu gihe cyayo. Dukwiye gusobanukirwa ko n’ubwo Imana ishobora byose ariko inakora ibyo ishaka muri bya bindi byose ishoboye.
Ubusanzwe kuvuga ko Imana ishobora ni ukuri kuzuye kandi kw’ijambo ry’Imana. Gusa nabwo kuvuga ibyo Imana byose ishoye izabikora byaba ari amarangamutima kuko Imana ikoreasha ubushake bwayo muri byose ishoboye. Abantu benshi bakunda gutinda ku Mana ngo ko idakora ibi n’ibi ariko ntibazirikana idategetswe kubikora byose ahubwo ku bushake bwayo ikora ibyo yihitiyemo kuko ntigisha inama, mbese irihagije.
Umukristo nyakuri nubwo yaba ari mu bigeragezo bikomeye, icyo ashyira imbere si ukwereka Imana ibibazo bye ahubwo yinginga asaba Imana kugirango imufashe kwakira ubushake bwayo ku buzima bwe. Imwe mu mpamvu zabyo ni uko muri ubwo bushake bw’Imana iyo dushatse ko hakora ubushake bwacu twisanga twiciriye inzira maze tukagwa mu ngorane zirenze izo twari turimo.
Imana yacu ishobora kwemera ko umukiranutsi wayo ahura n’intambara nk’uko byagendekeye Yobu ariko kandi ntiwakwitwa inshuti y’umuntu mu gihe wamutereranye mu bibazo. Bituma nubwo Imana yareka ibibazo ko bikugeraho iba ishaka ko bizasiga werekanishije umubabaro wawe urukundo uyikunda kuko utayihakanye mu gihe ubuzima bukomeye, nayo ikazashyira iherezo kuri ibyo bibazo.
Ntukiganyire nubona ibibazo bigusimburaniraho ngo wibwire ko ahari Imana yakwibagiwe . Igihe cyose wisuzuma ugasanga ubusabane bwawe n’Imana nta gatotsi kajemo uzajye wiringira ko nubwo uri mu bibazo hari isaha izagera maze ikakwibuka . Nubona usa nuwaretswe n’Imana ujye urushaho kuyegera muri icyo gihe uba uyeretse ko utazanywe n’imitsima gusa ko ahubwo no mu gihe ushonje utayivaho.
Gusenga kwawe, umutima uzagaragariza Imana ko wamaramaje utayivaho nubwo waba uri mu makuba akomeye bizatuma uba umwizerwa. Twitoze gukura mu gakiza biciye mu bibazo duhura nabyo aho gucogozwa nabyo! Nawe niwikomeza ku Mana nayo izabana nawe kandi izajya igukomeza muri byose nk’uko ijambo ryayo rivuga. ‘’Uwiteka ubwe azakujya imbere, azabana nawe ntazagusiga, ntazaguhana.Ntutinye, ntukuke umutima’’. Gutegeka kwa kabiri 31:8


text:
Guhera ku wa 16 kugera ku wa 19 Nzeli, Papa Benedigito wa XVI ari murugendo mu gihugu cy'bwongereza. Dore zimwe mu nteruro dusanga mu magambo yavugiye muri icyo gihugu abwira abantu bo mu nzego zitangukanye.
1. Ku barimu: "Murere mugamije ubushishozi"
Umurimo w’umwarimu nabwo ari ugutanga ubumenyi gusa, ahubwo ni usurerai umuntu umuha ibyangombwa byose nkenerwa kugira ngo abashe kuba mu buzima bwuzuye. Muri make, ni uguha muntu ubuhanga n’ubushishozi. Ubuhanga kandi bw’ukuri ntibutandukana no kumenya Umuremyi.
2. Ku banyeshuri: "Muhitemo mu butagatifu"
Turi mu bihe by’umuco wo kugendana n’ibigezweho, urubyiruko rukaba kenshi rushishikarizwa kwigana ibyamamare byo mu mupira w’amaguru cyangwa mu myidagaduro. Ikibazo mbabaza ni iki ngiki: Ni iyihe mico myiza mu bona mu bandi bantu mukaba mwifuza cyane namwe ko iyo mico yarangwa murimwebwe? Urugero rw’umuntu mwumva mwaba we ni uruhe mu by’ukuri?
Iyo mbahamagarira kuba abatagatifu, mba mbasaba ko mutakwishimira gusa kubarirwa mu mwanya wa nyuma. Ndabasaba kudakurikirana gusa intego y’igicagate mwirengagiza ko hari izindi ntego. Amafaranga atuma umuntu ashobora kugira neza no gukora byiza mu isi, ariko yo ubwayo ntahagije kugira ngo umuntu agree k’umunezero… urufunguzo rw’umunezero ruroroshye: umunezero w’ukuri uboneka mu Mana.
3. Ku bayobozi b’amadini: "ubwigenge no kubahana"
Ukwemera nyobokamana uko ariko kose gutuma turenga ibijyanye n’ubuzima bwa buri munsi, kukatuyobora ku Mana ihoraho. Kutwibutsa ko bishoboka kandi ko ari
ngombwa guhinduka mu myitwarire yacu, kukatwibutsa kandi inshingano zo kubana mu mahoro na mugenzi wacu n’akamaro ko kubaho mu buzima bw’inyangamugayo.
4. Kuri Arkiepiskopi wa CANTERBURY : "Ukuri mbere ya byose"
Abakristu, ntitugomba kujijinganya mu kwamamaza ukwemera kwacu mu gakiza kamwe twazaniwe na Kristu, no gushakira hamwe uburyo twagira imyumvire ihamye imwe y’uburyo Yezu yaduhaye kugira ngo tugere kuri ako gakiza. Imana «yifuza ko buri abantu bose bakizwa bakagera ubwo bamenya ukuri» (1 Tm 2,4), uko kuri kandi nta kundi, ni Yezu Kristu, Umwana w’Imana ihoraho, wunze byose nwa we abigirishije ububasha bw’umuraba.
Mu ishusho rya John Henry Newman, uzagirwa umutagatifu ku cyumweru, turishimira umuntu wa Kiliziya, wamurikiwe n’umuco w’abangilikani ugashimangirwa mu gihe kinini yamaze akora umurimo wa gisaserdoti muri Kiliziya y’ubwongereza.
5. Ku banyapolitiki n’abanyabwenge: "ugutekereza n’ukwemera biruzuzanya"
Ndagaruka kuri Mut. Thomas More, umuhanga akaba n’umunyapolitiki ukomeye w’umwongereza, akaba ashimwa n’abemera ndetse n’abatemera kubera uburyo yakurikiye icyo umutimanama we wamubwirizaga kugera n’ubwo yabitangira ikiguzi cyo kutarebwa neza n’umwami yari abereye umukozi mwiza. Ibyo yabishoboye kuko kuko yari yarahisemo gukorera Imana mbere ya byose.
6. Ku bahagarariye amadini yemera kristu: "Mu kudatenguha umurimo wanjye nk’umusimbura wa Petero Intumwa"
Ubumwe bwa Kiliziya mu ijambo rimwe nta kindi buri cyo uretse kuba umwe mu kwemera kw’intumwa, mu kwemera buri muntu wese wiyemeje kuba umubiri umwe na Kristu aragwa mu gihe ahabwa Batisimu.
Kuba indahemuka ku Ijambo ry’Imana kubera ko mu by’ukuri ari Ijambo ry’ukuri kw’Imana, bidusaba kubaha kutuganisha twese mukumenya neza ugushaka kw’Imana, uko kubaha kukaba kugomba kutabangamirwa no gutwara n’imitekerereze imwe n’imwe cyangwa se gutwarwa n’amaraha y’isi.


text:
Twandikire
Twishimira gufasha abantu bashishikazwa na Bibiliya hamwe n’umurimo dukorera ku isi hose wo kwigisha. Dore bimwe mu byo wakora kugira ngo ubone Abahamya ba Yehova bo mu gace utuyemo:
Reba igihe n’aho Urwibutso tugira buri mwaka ruzabera
Duhamagare cyangwa utwandikire kuri aderesi iri hasi aha:
Kongo (Brazaville)
Association Les Témoins de Jéhovah
BP 634
LIMETE
KINSHASA
DEMOCRATIC REPUBLIC OF CONGO
+243 81-555-1000
+243 99-818-9791
Ushobora kuhasura
Kuwa mbere kugeza kuwa gatanu
8:30 kugeza 12:00 za mu gitondo na 1:00 kugeza 4:45 za nimugoroba.


text:
Ikigo cy’Igihugu gishinzwe iterambere (RDB) kiravuga ko muri iki gihe ubukerarugendo bushingiye ku nyoni busigaye butuma ba mukerarugendo basura ibyiza bitatse u Rwanda bagatinda kuhava.
Kugeza ubu mu Rwanda habarurwa amoko y’inyoni agera kuri 700.By’umwihariko muri pariki y’Akagera habarizwa amoko 525 harimo ane yihariye, muri Pariki ya Nyungwe harimo asaga arimo 27.
Ngoga Telesphore ukora mu Ishami ryo kubungabunga ibinyabuzima byo mu gasozi muri RDB, yavuze ko ubukerarugendo bushingiye ku nyoni bwitabirwa ahanini n’abanyamahanga biganjemo abakunda kureba inyoni, baza bashaka kumenya amoko yazo anyuranye, ndetse ngo hari n’abaza bafite urutonde rwazo babwiwe.
Avuga ko gusura inyoni bitandukanye no gusura izindi nyamaswa kuko bisaba kubikunda no kwiha igihe, ibintu bituma ba mukerarugendo babikora batinda mu Rwanda dore ko hari n’igihe usanga barimo n’abashakashatsi bifuza kuzimenyaho byinshi.
Yagize ati ″Tuvuge niba ushaka kureba ikiyoni ukaba wacyumvise kivuga, urategereza ko kiza gutamba cyangwa kugwa mu giti kugira ngo ugifotore . Hari n’utunyoni duto abantu baba bashaka kureba tunyuranamo mu biti kandi kugira ngo umenye amoko yatwo bigusaba kwiha igihe. Niba rero uri nk’umushakashatsi cyangwa ukunze gukurikirana ibijyanye n’inyoni bigusaba kwicara umwanya munini ku buryo ushobora kuhirirwa n’ejo ukazagaruka .”
Nubwo ubukerarugendo bwo kureba inyoni bwitabirwa cyane n’abanyamahanga, Abanyarwanda na bo ngo batangiye kubwitabira.
RDB, ivuga ko bimwe mu bibangamiye inyoni mu Rwanda harimo guhinga ibishanga n’abatema amashyamba ziba zimenyereye kubamo.
Ubukerarugendo ni kimwe mu biza ku isonga mu byinjiriza u Rwanda amadevise menshi;umwaka ushize bwinjije agera kuri miliyoni 318.8 z’amadolari ya Amerika.


text:
1. Dutangiranye iki gihe gikomeye cya Adiventi n’umuhanuzi Izayi utubwira umwijima ubundikiye isi ariko agasaba abantu kudacika intege kuko hari ubwo abantu b’ibihugu byinshi bazahaguruka bagira bati «Nimuze tuzamuke tujye ku musozi w’Uhoraho, ku Ngoro y’Imana ya Yakobo. Azatwereka inzira ze tuzikurikire.» kuko nidukomeza kwizera ubwenge n’ubuhangange bwacu katubayeho.
Umuhanuzi Izayi aravuga aya magambo mu gihe isi yari yugarijwe n’umwijima w’inzangano n’intambara, umwijima w’urupfu n’ubugizi bwa nabi, imiryango isubiranamo, imivu y’amaraso itemba. Ni muri ayo makuba akomeye Umuhanuzi agira ati nimurekere aho kugira nabi, nimusubize inkota mu rwubati mwemere kumurikirwa n’urumuri ruturuka kuri Uhoraho. Izayi arifuza ko amategeko y’Uhoraho ariyo akurikizwa kandi amategeko y’abantu akamurikirwa n’ugushaka kw’Imanakuko ari yo yonyine nyrububasha na Nyirimpuhwe naho muntu rimwe na rimwe akaba ahubuka kandi akaba yarenganya.
Niyo mpamvu abwira amahanga ko kuzindukira k’umusozi w’Uhoraho bitanga amahoro y’umutima kandi bikayaha n’abavandimwe kuko abiyemeje bose kugana iyo nzira “inkota zabo bazicuramo amasuka, amacumu yabo bakayacuramo ibihabuzo. Ihanga ntiryongere gutera irindi inkota, kandi ntibongera ukundi kwiga kurwana”, kuko bahitamo kugendera mu rumuri rw’Uhoraho. Iy’aba izi nama nziza Umuhanuzi Izayi atugira twemeraga zikinjira mu mitima yacu, maze mugenzi wacu tukamubonamo umuntu dugomba kubaha no guha amahoro, umuntu dusangiye gupfa no gukira, umuntu dusangiye urugendo rugana aho Imana ishaka, isi yatuza kandi ikagira amahoro.
2. Umwijima wa kabiri utegereje urumuri turawusanga mu Ivanjili, aho Yezu atubwira ati: “iyaba nyir’urugo yamenyaga igihe cy’ijoro umujura azaziraho, yabaye maso maze ntareke bamupfumurira inzu. Namwe rero nimube maso, kuko Umwana w’umuntu azaza igihe mudakeka”. Yezu arashaka kutwereka ko Imana yinjira mu mateka yacu, mu buzima bwacu itabanje kuvunyisha kuko ujya iw’umukunzi atabanza guteguza kuko aba zi ko yisanga. Ikibazo ni uko twe abantu turangariye muri byinshi bituma twica amatwi igihe Nyagasani akomanze. Turangariye mu mashyari no mu nzangano, turangariye mu gutunga byinshi kabone n’iyo twabibona tunyanganyije, twibwira ko isi n’Ijuru ari ibyacu kandi ko bigomba kutwumvira. Yezu ati: “murabe maso”: Nitwige rero gukingura amaso yacu kugira ngo tubashe kubona icyo Imana idushakaho, nitwige gufunguura amatwi ngo twumve neza aho kumvirana kugira ngo tumenye iyo tuganisha ubuzima bwacu.
3. Yezu ntiyifuza ko twiberaho nko mu gihe cya Nowa, arifuza ko impano y’ubuzima yaduhaye tutayangiza ngo tuyandavuze. Arifuza ko amagambo ya pawulo intumwa twajya duhora tuyazirikanaho niba dushaka kuba urumuri rw’isi. Pawulo ati: “mumenye ko aya magingo turimo ari igihe cyo gushiguka mu bitotsi… Nitwiyake rero ibikorwa by’umwijima maze twambare intwaro z’urumuri. Tugendane umurava nk’abagenda ku mugaragaro amanywa ava, nta busambo, nta businzi, nta busambanyi, nta biterasoni, nta ntonganya, nta shyari. Ahubwo nimwiyambike Nyagasani Yezu Kristu”. Ese, tujya twibuka ko aya magambo atureba, atareba gusa abanyaroma Pawulo yandikiye iyi baruwa?
Adiventi dutangiye, itubere igihe cyo guhagagarara akanya gato maze turebe iyo tugana mu buzima bwacu bwa buri munsi no mu mubano wacu n’Imana ndetse n’abavandimwe.


text:
MRS LYDIA PART 16
.
.
nguhe amafaranga yawe, ushatse ubu
wakwigendera! njye: reka mfate imodoka
mujyane kuko nikure kandi nitwe twamuzanye
kungufu! willy: nibyo kabsa, mugezeyo rwose
ntakibazo.!…………..
.
PART 16
.
ubwo njye na sally twahise tuvaho turagenda,
mfata imdoka ya willy ndayitwara njye na sally
tugenda tuganira, ndetse ninabwo sally yahise
ambaza ati: ese ubwo boss wawe koko azampa
ariya mafaranga!? njye: eheee!wowe tuza ntugire
ubwoba, hanyuma urebe ukuntu ibintu bicamo
neza. sally nawe arongera ati: sha sinzi kabsa
pee! ibi kandi nanone byigeze kumbaho……
atararangiza mbona yikije imitima ndetse
araturika ararira amarira amushoka mumaso ari
menshi cyane, ubwo njye nayobewe ibibaye mpita
mparika imodoka , mukoraho ndamubaza nti: niko
se sally! bigenze bite ko urira bigezaho!? ariko
aho kugira asubize, ikiniga kikamwica akarushaho
kurira.
.
.
ubwo njye nakomeje guhatiriza, nkamuhoza
ndetse nkamubaza ikumubayeho,ngiye kumva
numva avuze arira ati: umva ….umva… ntago
mfata ariya mafaranga mugiye kumpa,
sinshobora kabsa, nisubiyeho! njye: yeeeeh!
bigenze bite se sally!? sally nawe ati: nubundi
nabuze ababyeyi banjye muribi bintu gutya none
dore mbisubiyemo! njye: egoko! byagenze bite
subwo sally!? sally: dore njye na lydia twari
twibaniye neza cyane, dukundanye urukundo
rumwe umuntu agira akumva ariryo juru
bavuga,ariko………. akivuga mba ndamubajije nti:
nonese byagenze bite!? nawe ati: nyine
ndacyakubwira, igihe twari dutangiye gupanga ko
twakora ubukwe tukibanira nibwo hajemo
umugabo witwa mekkal,agakunda lydia cyane
ariko lydia akamuhakanira ndetse bigeraho
umugabo akoresha imbaraga kugira ngo abone
lydia!
.
.
njye: eheee! nonese ……….. ntarakomeza sally
ahita avuga ati: nyine lydia yaramwangaga,
akamubwira ko amfite kandi adashobora
kumpemukira, ndetse ko ankunda cyane
ntawundi yaha umutima we, nibwo mukagoroba
ndimo kwitemberera, abagabo baje bahita
banyuriza imodoka kungufu baranjyana! njye:
egoko mana! bakujyanye hehe se none! sally:
sha sinakubeshya ngo ndahazi, gusa twarahageze
banyicaza hasi mbona uwo mugabo mekkal araje,
nibwo yambwiraga ngo ampe amafaranga atagira
uko angana ariko ndeke lydia……… njye: mana
weee! nonese ubwo wasubije ute!? sally nawe
ati: kubera urukundo nakundaga lydia kandi
nzahora ndumuha, ntago nakwemera amafaranga
uko yaba angana kose, nyine ubwo
narabahakaniye bimvuye kumutima,
barampondagura cyane ndetse bansigaho, mekkal
arambwira ati: ndagaruka nyuma yamasaha abiri,
kandi nsange wabonye igisubizo cyiza wabwira
umuntu nkanjye!
.
.
njye: yooooh! warakubititse kweli! ahubwo se aho
hantu wahavuye gute!? sally: nyine
kubwamahirwe naje gucika, gusa imana
izambabarire nanjye icyo gihe banza narishe
umuntu wandindaga kuko namubise ikintu
mumutwe sinzi ko yaba muzima! njye: hhm,
ntago imana…….. ntarakomeza aba aravuze ati:
ceceka se wumve ndacyavuga! njye: sawa
komeza! sally: ubwo nyine nahise ngenda nihuta
njya murugo mbabwira ibyambayeho, banyitaho
baramvura, gusa ntangiye koroherwa nibwo ba
mekkal bamenye murugo mbona baraje ari
nkabagabo bane, ntakindi nakoze nabwiye papa
ko aribo bankubise ndetse ko bashobora kuba
baje kumfata nanone, papa nawe angira inama
yo kwihisha! njye: ayiiih! komeza umbwira
muvandimwe! sally: ubwo narihishe barashaka
baraheba, babaza ababyeyi aho ndi baraceceka
nibagira icyo bavuga, ngiye kumva numva mekkal
abwiye undi mugabo bari kumwe ati: jeeckam!
aba mubice kugirango uriya musore abone ko
ntamuntu ukina nanjye!
.
.
ubwo yavuze atyo numva umutima uraturitse,
agahinda karanyica, kumutima nkibaza nti:””
ariko mana yanjye, nigute papa yaba igisimba
bigeze hariya kweli!!”” . sally yabonye ko
mbabaye agahinda kenda kumpitana aba
arabwiye ati: humura kandi unyihanganire
kukubwira inkuru ibabaje,gusa nanjye narabyakiye
gusa umunsi umwe nanjye abagabo bishe
ababyeyi banjye nzabica babaye, cyane cyane
mekkal nuwo witwa jeeckam, amashitani
mazima!! njye: sally: rekeraho kumbwira ibyo
bintu mwana wa mama! sally: none urumva
nakongera nkajya mubintu byo kugurisha lydia!!?
njye: sha! ariko rero numvise ntaho bihuriye, kuko
nubundi aya mafaranga nutayafata ngo ucike
ujyane lydia wawe hanze, uraba ukiri hagati
mumenyo yingona kuko abo bantu ntaho bagiye
kandi na willy wibuke ko amushaka!
.
.
sally: nibyo koko! gusa nibicamo sinzakwibagirwa
uburyo wamfashije ndetse ukitanga bigezaha!
njye: hoya birakwiye cyane, kandi ntamamvu yo
kubyibazaho cyane ndimo gukora icyo mbona
gikwiye! sally: nibyo kabsa, erega urukundo rujya
aho rushaka, ntamuntu uhatiriza urukundo,
sibyo!? njye: nibyo kabsa pee! nawe arongera
ati:ngaho twara imodoka basi njye kureba lydia
ndabizi ubu yahangayitse! njye: ariko se sally, ejo
uramutse ugiye utanasezeye mushiki wawe
urumva atasigara ababaye!? sally nawe ati:
oooooohhh! urakoze cyane kunyibutsa, ahubwo
nawe ndamureba tujyane, ntago nasiga mushiki
wanjye kabsa! njye: birumvikana rwose, ahubwo
genda umurebe nonaha gukirango ejo mwese
muzabe mwiteguye, muzamare gufata
amafaranga muhita mucika kuko ibintu nkibi
ntabyo gutinda! sally: ngaho se hangeze mn!
njye: sha hoya, shaka ukuntu utega tax dore ubu
harutundi tuntu twihutirwa ngiyemo! ahubwo
ihute udasanga iriya supermarket akoramo
bafunze! nawe ati: eeeh! sawa reka nyarukireyo
noneho!
ubwo sally yasohotse mumodoka ajya kureba
mushiki we, nanjye ntakindi nakoze nahise
nkandagira umuriro nerekeza kuri rwa rugo lydia
arimo, mpageze nsanga kwirembo hafunze,
ndazenguruka nurira urupangu, nzenguruka inzu
yose ngira ngo ndebe icyummba lydia yaba
arimo, sinzi ukuntu nabonye icyumba gicanyemo
agatara, negera hafi ndahengereza mbona koko
ni lydia wicaye kuburiri, kumutima nti:” ahwihh!!
imana ishimwe””. ubwo nahise nkomanga
kwidirishya araza afunguye abona ninjye ashaka
gutera akaruru, mpita nkora kumunwa nti:
suuuuuh! ceceka lydia! nawe arankundira
araceceka mpita nyura mwidirishya ndinjira
nanjye nicara kuburira,aba arambajije ati: nigute
ugezehano alex!? ubwo yambajije atyo mpita
nishakamo amarira ndarira, ndahindukira mureba
mumaso ntavuga, ahita ambaza ati: alex! sally
niki cyamubayeho!?
njye:lydia! nyumva neza kandi ibya sally
nushake……. ntarakomeza ahita avuga ati: ehee!
sigaho sigaho, ubu ntawundi muntu nakongera
kuvugana nawe ibyurukundo atari sally umukunzi
wanjye! njye: ibyo birakureba, nanjye ubu ngubu
ikingenza surukundo rwawe, ahubwo ndagenzwa
nagahinda! mvuze ntyo mbona lydia arikanze aba
aravuze ati: ngo!!!! nonese……. njye: lydia!
kuberiki abakobwa muremye mutyo, nigute waba
injiji bigezaha, umutwe wawe harimo amazi gusa
cyangwa harimo igikoma!!? lydia nawe ati: ariko
se kuki umbwira nabi alex, byagenze bite!?
njye:lydia! kuberiki usasirwa amashuka ukanga
ukaryama hasi! kuberiki udashobora…..
ntarakomeza mba nijijishije, ikiniga kiraza
ndaturika ndiriza, mbese nkagaragaza ko nishwe
nagahinda! ngiye kumva numva lydia nawe
atangiye kurira, aba arambwiye ati: alex, ndabizi
urankunda ariko wankunze urudashoboka! njye:
hoya! njye nabyikuyemo ibyo kugukunda,
wankunda cy utankunda ibyo nibyawe, gusa njye
urimo kuntera agahinda!
lydia:yeeeh! arko se alex, ubwo urimo kuvugibiki
ko untera ubwoba! njye: lydia! sinyumvisha
uburyo umukobwa nkawe atazi gushishoza ngo
amenye umuntu umukunda, ndabizi twahuye
kenshi cyane ndetse siniyumvisha uburyo
utarabasha kumenya igipimo cyurukundo rwanjye
uko kingana, ariko ukanga ukiruka kubantu
batagukunda……… ntararangiza mba ndaturitse
ndiriza.lydia ati: have ariko alex, ubwo se
ushatse kuvuga ko sally wanjye atank……..
akivuga mba ndamubwiye nti: lydia! nubwo
utankunda, ariko ugakunda umuntu ugukunda
nanjye nakumva ntekanye, akira umva iyi audio
wiyumvire ayo majwi nabanyirayo hanyuma uze
kugira icyo umbwira nyuma! ubwo nahise muha
phone yanjye arambwira ati: nonese audio
irihe,esubundi niyibiki ushaka kunyumvisha! njye:
reba muri audio recorder, ariko banza ubitekerezo
ndetse utekereze kumuntu nyawe ugomba kuba
umukunzi wawe. lydia ati: reka numve
ibirimo…………..
.ESE AYA MAJWI ARAHINDURA LYDIA AKUNDE
ALEX!?
NTUCIKWE PART 17..


text:
Muri iki gihe mu nsengero zitandukanye usanga hakorerwa ibitangaza ndetse hirya no hino uhasanga abantu baba batanga ubuhamya bashima Imana ko babasengeye ibitangaza bigakoreka.
Usanga abantu bavuga ko abakozi b’Imana babasengeye bagakira indwara zidakira nka SIDA, abavuga ko bakize ubumuga, hakaba n’abahanurirwa ibyo bagiye kubona bisubiza ibibazo bafite, ibi bitangaza bisigaye bikorwa na bamwe mu bapasitoro bigatangaza abantu.
Nubwo hari abatanga ubuhamya basengewe ibitangaza bigakoreka, usanga abantu bamwe bibaza imvano y’imbaraga ikoresha abo bantu ibyo bitangaza, bakavuga ko bigoye kumenya niba ibyo bitangaza bituruka ku mbaraga z’Imana cyangwa se niba biba biturutse ku mbaraga za Satani
Pasitoro Ntambara Emma uyobora Itorero Urufatiro rwa Kristo riherereye i Gasogi, mu Karere ka Gasabo ni umwe mu bakozi b’Imana bajya basengera abantu ibitangaza nk’ibyo bigakoreka.
Mu kiganiro yagiranye na Ibyishimo.com yavuze ko ibi bitangaza bikorerwa mu itorero ayoboye bituruka ku mbaraga y’Imana bikomotse ku mpano ya mwuka wera.
Yagize ati:”ibitangaza bikorerwa mu rusengero bituruka ku Mana kuko ari yo ihereza abantu kubikora biturutse ku mwuka wera, gusa si buri muntu wese wahawe umwuka wera wakora ibitangaza kuko umwuka wera atanga impano zitandukanye.”
Icyakora Pasitoro Ntambara yavuze ko ibitangaza byose abantu bakora muri iyi minsi bidaturuka ku Mana, avuga ko hari abantu bajya bakora ibyo umuntu yakwita ikinamico cyangwa se ubutekamutwe bakabeshya ko bakoze ibitangaza bivuye ku Mana kandi ari ibihimbano.
Ati:”Ni ibintu bishoboka ko ibitangaza byazamo ibinyoma kuko hari abajya bapanga umuntu akaza mu rusengero acumbagira kandi ari ukujijisha maze uwo babyumvikanye akamusengera agahita akira kandi nubundi nta cyo yari arwaye.”
Muri iyi minsi, ibitangaza n’ubuhanuzi ni bimwe mu ntwaro amadini amwe n’amwe akoresha muri iki gihe mu rwego rwo gukurura abayoboke.
Bibiliya ivuga ko mu bihe bya nyuma hazabaho abahanuzi b’ibinyoma ndetse abantu bose bagiriwe inama yo kwirinda abo bahanuzi kuko ngo basa n’intama ariko imbere ari amasega aryana nkuko biri muri (Matayo 7:15, Matayo 24 :24).
Nubwo bigoye kumenya niba umuhanuzi runaka ari uw’ukuri cyangwa ari uw’ibinyoma, Bibiliya yo igira iti : « Muzabamenyera ku mbuto zabo » (Matayo 7 : 16.)


text:
Iyo uri muri Kristo Yesu uba uri icyaremwe gishya
INTEGO: IYO URI MURI KRISTO YESU UBA URI ICYAREMWE GISHYA (IBIKURIKIRA)
2 Abakor 5.17 Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya.
Abefeso 2.19-20 Nuko ntimukiri abashyitsi n’abasuhuke, ahubwo muri ubwoko bumwe n’abera ndetse muri abo mu nzu y’Imana 20. kuko mwubatswe ku rufatiro rw’intumwa n’abahanuzi, ariko Kristo Yesu ni we buye rikomeza imfuruka.
1 Abakor 13.13 Ariko none hagumyeho kwizera n’ibyiringiro n’urukundo, ibyo uko ari bitatu, ariko ikiruta ibindi ni urukundo.
Ejo twabonye amateka y’ubukristo; twasanze ko kuba umukristo, inzira ari imwe yo kwizera no kwihana ibyaha; utaranyuze iyo nzira ntazabona Imana.
Uyu munsi turareba imibereho y’umukirisito, turebe n’nkingi eshatu za ngombwa mu buzima bw’umukristo.
IMIBEREHO Y’UMUKRISTO
Nkuko umwana wavutse ava mu nda akaza mu isi; no mu bukristo niko bimeze ni ukuvuka, ni ukwimuka mu byo wakoraga bibi.
Kuba umukristo ni umuhamagaro ukura umuntu mu byaha, ukava mu ngeso wahozemo mbi ugahindukira, ukaba mu buzima bwo kwera imbuto z’imirimo myiza.
Pawulo yavuze ko tutakiri abashyitsi n’abasuhuke, ahubwo turi abo munzu y’Imana turi ubwoko bwera, kuko twubatswe ku rufatiro rw’intumwa n’abahanuzi, Kristo akaba ibuye rikomeza imfuruka.
Filipo yabwiye Natanayeli ngo uwo abahanuzi bavuze, nawe amubonye aranezerwa. Petero nawe yandika yavuze ko biboneye icyubahiro cya Yesu gikomeye kuri wa musozi wera bumva ijwi rimuhamya, bituma babwira abantu ubutumwa bwiza bwa Yesu Kristo.
➡ Hari abubaka ku mirimo bakora mu nzu y’Imana, kuba hari ibyo Imana yagukoresheje cyangwa kuba mu nzu y’ Imana ufite imirimo ukora ni byiza ariko ibyo sibyo bituma twemerwa n’ Imana, kereka tubikora ku bw’icyubahiro cy’Imana kandi dukiranuka kugirango tuzagororerwe. Bene Eli bapfuye bakiri mu butambyi ariko ntibakiranukaga.
➡ Hari abubaka ku mirimo Imana yabakoreye, ni byiza ariko imirimo Imana idukorera ntibivuga agakiza, abisiraheli bose bariye kuri manu ariko Imana ntiyabashimye.
Kora na Datani barinze bapfa bakirya manu, kubwo kugoma bagwa mu butayu. Imana ivubira imvura ababi n’abeza.
Abakristo ni abagenda nk’uko ubutumwa bwiza twigishijwe buvuga kandi bitondera ibyahanuwe nibyo biduhindura kuba ubwoko bwera, abana b’Imana.
INKINGI Z’UBUKIRISITO
Hari inkingi eshatu mu mibereho y’umukristo
1. Kwizera
Abatubanjirije bemewe kuko bari bafite Kwizera. Kwizera ni ukumenya udashidikanya ko ibyiringirwa bitazabura kubaho.
Ibyaha byinshi bizanwa no kutizera nko kubeshya, kwiba, kwirwanirira, bituma uva ku rufatiro. Niyo mpamvu uwandikiye Abaheburayo yavuze ngo utizera ntibishoboka ko anezeza Imana.
2. Ibyiringiro
Umukristo mu mibereho ye agomba kugira ibyiringiro by’ ibizaba, aribwo bugingo buhoraho Imana yabikiye abayikunda. Mu gitabo cy’ Abaheburayo haravuga ngo ibyo byiringiro tubifite nk’igitsikamutima; nibyo bidukomeza, biturinda gucogora. Udafite ibyo byiringiro ateraganwa n’imiraba n’imiyaga y’uburyo bwose ntarama mu bukristo.
3. Urukundo
Umukristo akunda Imana. Urukundo dukunda Imana rudutera gushakana Imana umwete; tukanga ibyo Imana yanga, tugakunda ibyo Imana ikunda.
Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya.
Bakundwa duhinduke tuve mu ngeso mbi zonona, twubakwe ku rufatiro rwa mbere rw’ibyavuzwe n’Imana mu butumwa bwiza, dufite Kwizera, Ibyiringiro n’Urukundo.
Yesu abahe umugisha!
KALISA JEAN PIERRE


text:
Ubushakashatsi bwagaragaje ko 52.1% aribo bishimira uko bashyirwa mu byiciro by’Ubudehe
Ni kenshi abaturage mu turere dutandukanye tw’igihugu bumvikana banenga uburyo bagezwaho gahunda zigamije kubazamura, ndetse bamwe ntibatinye kugaragaza ko nta ruhare bagira mu kugena abagerwaho n’ibyo Guverinoma iba yarateguye ngo bifashe abaturage kuva mu bukene.
Ubushakashatsi bushya bw’Ikigo cy’Igihugu cy’Imiyoborere, RGB, bwongeye kubishimangira bugaragaza ko Abanyarwanda batishimira ku rwego rwo hejuru uburyo gahunda zigamije kwishakamo ibisubizo nka Girinka, Ubudehe na VUP zishyirwa mu bikorwa.
Ubwo bushakashatsi bugaragaza ishusho y’uko abaturage babona Imiyoborere n’imitangire ya Serivisi mu nzego z’Ibanze buzwi nka ‘Citizen Report card (CRC)’, bukorwa buri mwaka hagamijwe kugaragaza igipimo cy’imiyoborere ibereye abaturage n’imitangire ya serivisi hashingiwe k’uko abaturage babibona.
Uyu mwaka bwakorewe mu ngo zigeze ku bihumbi cumi na kimwe (11,000) mu turere twose uko ari 30. Bwakozwe ku bipimo 14, harimo umutekano, ubuhinzi n’ubworozi; imiyoborere, ubutabera, uburezi, ibikorwaremezo, isuku n’ibindi.
Bwagaragaje ko abaturage 59.7% aribo bishimira guhitamo abagenerwabikorwa ba gahunda ya Girinka mu gihe abagera kuri 32.1% babigaya. Abagera kuri 52.1% bishimira gushyira abaturage mu byiciro by’Ubudehe naho 45.6% bakabigaya. Ni mu gihe kandi abagera kuri 58.9% aribo bishimira uruhare rwabo mu bibakorerwa.
Ikigo RGB cyakoze ubu bushakashatsi cyagaragaje ko hari amakosa yagiye aba mu gushyira abantu mu byiciro by’Ubudehe. Gahunda nka Girinka na VUP nazo zakunze kuvugwamo ibibazo by’imicungire mibi no kunyereza inkunga leta iba yatanze ngo izamure abatishoboye binyuze muri ziriya gahunda.
Ibi bituma hari abagaragaza impungenge z’uko hari gahunda nziza Guverinoma iba yatekereje ariko ntizigere ku ntego zazo bitewe n’impamvu y’uko zishyirwa mu bikorwa hatakozwe ubushakashatsi cyangwa hatashatswe amakuru ahagije yatuma zigera ku ntego yazo.
Ubwo Minisiteri y’ubutegetsi bw’Igihugu yasabaga Abadepite ko bemeza ishingiro ry’umushinga w’itegeko rituma RGB yigenga ikajya ikora ubushakashatsi no kuri gahunda zigamije kwishakamo ibisubizo, Depite Mporanyi yagarutse kuri gahunda zidindizwa no gushyirwa mu bikorwa hatabayeho ubushakashatsi.
Yavuze ko RGB izajya ikora ubushakashatsi bwizewe bugafasha mu ishyirwa mu bikorwa rya gahunda zo kwishakamo ibisubizo zadindiraga.
Yagize ati “Kuba iki kigo gihawe ubuzima gatozi kikazakora n’ubushakashatsi, bizatuma dutera imbere mu kwishakamo ibisubizo. Hari za gahunda nyinshi guverinoma yagiye ishyiraho zo kwishakamo ibisubizo byafasha n’abanyarwanda ariko wajya kureba uko zashyizwe mu bikorwa ugasanga zarakozwe nta bushakashatsi, gahunda zikaba ari nziza zagatanze igisubizo ariko byakabaye byiza mbere y’uko bashyiraho gahunda hakabanza hagakorwa ubushakashatsi.”
Yatanze urugero rw’ibyiciro by’ubudehe bifite intego nziza igendanye n’imbaturabukungu (EDPRS) na gahunda yo kwishakamo ibisubizo ariko uburyo bishyirwa mu bikorwa bigatuma bitagera ku ntego.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Nyamagabe: Akarere kagiye kwegera abaturage ngo bafatanye gukemura ibibazo.
Nk’uko byatangajwe mu nama y’umutekano y’akarere yaguye yateranye kuri uyu wa gatatu tariki ya 29/05/2013, akarere ka Nyamagabe kagiye kwegera abaturage hagamijwe kumva, gukemura ibibazo by’abaturage ndetse no gutanga umurongo ku buryo ibibazo akarere katabasha gukemura byacyemuka.
Kuva tariki ya 10/06/2013, akarere kazaba kari mu gihe cyo kwegera abaturage ngo bafatanye gukemura ibibazo bafite, aho itsinda rigizwe n’inzego zitandukanye zaba iz’ubuyobozi, iz’umutekano, inama y’igihugu y’urubyiruko, inama y’igihugu y’abagore n’izindi rizaba risura abaturage iwabo mu mirenge ngo bafatanye kubivugutira umuti.
Akarere ka Nyamagabe kandi gafite intego yo gukemura ibibazo bijyanye n’imitungo y’abarokotse jenoside bitarenze mu kwezi kwa gatandatu mu mwaka wa 2013 ndetse no kurangiza imanza z’imitungo zaciwe n’inkiko Gacaca hakaba hakomejwe kongerwamo ingufu.
Abagize inama y’umutekano yaguye y’akarere ka Nyamagabe basabwe guhangana no gukemura ibibazo n’amakimbirane mu baturage ngo kuko aribyo ntandaro y’umutekano muke rimwe na rimwe hakanatakarira ubuzima bw’abantu.
Muri rusange ngo umutekano wari wifashe neza mu kwezi kwa gatanu turimo dusoza n’ubwo hagaragaye ibihungabanya umutekano bigera kuri 27 hirya no hino mu mirenge, byiganjemo gukubita no gukomeretsa byagaragaye inshuro 11 n’ubujura bwagaragaye inshuro 4.
Iyi nama yafashe umwanzuro wo gukaza amarondo no kurushaho kwita ku bidukikije dore ko akarere ka Nyamagabe kari mu turere dukize ku mashyamba yaba asanzwe ndetse na pariki ya Nyungwe, ku buryo usanga abaturage benshi ariho bashakira imibereho.


text:
41 bize kwigisha incuke bagiye guhindura imyumvire y’ababyeyi
Ishuri ryigenga “Primier ECD Teachers College” ryashyize ku isoko ry’umurimo bwa mbere abanyeshuri 41 bize umwuga wo kwigisha mu mashuri y’incuke.
Baziherewe mu muhango wabaye kuri uyu wa 16 Kamena 2016, ukaba witabiriwe na Madame Jeanne Kagame, abayobozi batandukanye, ababyeyi n’inshuti z’abarangije kwiga.
Mu barangije uko ari 41, harimo 21 bahawe impamyabumenyi (Diploma) nyuma yo kwiga imyaka ibiri, na 20 bahawe impamyabushobozi (Certificate) bize umwaka umwe.
Umuyobozi mukuru w’iki kigo, Nyirantagorama Françoise, yavuze ko kwita kuri iki cyiciro cy’abana ari iby’ingenzi kuko bisaba kubitaho by’umwihariko.
Yagize ati “Icyiciro cy’abana b’incuke ni cyo kigoranye kurusha ibindi kuko abo mu yabanza n’abo mu yisumbuye mujya inama iyo ubigisha, abo mu y’incuke ariko si ko bimeze kuko ari ukubayobora muri byose. Ni ngombwa rero ko haboneka abarimu b’abahanga kandi babyigiye”.
Umwe mubarangije, Abimana Elie, avuga ko bagiye guhindura imyumvire y’ababyeyi badakunda kohereza incuke ku ishuri.
Ati “Kuba turangije hano, tugiye kujyana impinduka mu baturage batajyaga baha agaciro amashuri y’incuke. Bizatuma aba bana bitabwaho bityo n’ireme ry’uburezi rizamuke”.
Umunyamabanga wa Leta muri MINEDUC ushinzwe amashuri abanza n’ayisumbuye, Isaac Munyakazi, yashimiye iki kigo kuko aba barimu bari bakenewe.
Yavuze ko ibi bije gusubiza ikibazo gikomeye cy’abarimu bigisha muri iki cyiciro bakiri bake, ndetse ko biri mu rwego rwo kunganira Leta muri gahunda yihaye yo kuzamura ireme ry’uburezi bihereye ku ncuke.
Madame Jeannette Kagame, yasabye abarangije gukomeza kwihugura bityo bakaboneraho guhanga imirimo ijyanye n’ibyo bize.
Ati “Ni byiza ko hari icyiciro murangije ubu ariko kwiga ntibirangira, igihugu cyacu gikeneye abantu bakora imirimo b’abanyamwuga mu nzego zitandukanye.
Ubumenyi mwahawe bugiye kubafasha gutanga umusanzu mu kurerera u Rwanda.Ni n’amahirwe mugize yo guhanga imirimo mugatanga akazi ku rubyiruko n’abandi babyifuza”.
Yakomeje avuga ko ari ngombwa ko ibigo bitanga ubumenyi ku barezi byiyongera kuko n’umubare w’amashuri y’incuke wazamutse.
Ibi abivuga ahereye ku mibare itangwa na Minisiteri y’Uburezi, aho mu mwaka wa 2012 amashuri y’incuke yari 1870, ariko muri 2016 akaba yari 2757.


text:
Bertin Ntuyahaga na Mukamuhizi Pelagie, ni umugabo n’umugore batuye mu Murenge wa Nduba wo mu Karere ka Gasabo, bavuga ko bateye imbere bavuye ku busa, babikesha kwizigama igiceri cy’ijana buri munsi.
Ntuyahaga na Mukamuhizi bafite abana babiri. Umukuru yiga mu ishuri ry’inshuke, ngo abonerwa ibyangombwa by’ishuri kandi barabona ejo hazaza heza habo n’urubyaro hazarushaho kuba heza.
Gusa ngo iki kizere bafite si cyo cyari gihari ubwo bashakanaga, kuko babarirwaga mu bakennye cyane kurusha abandi muri uyu murenge.
“Twari tubayeho nabi, twahingiraga abandi kugira ngo tubone ibyo kurya, kandi na bwo ntitwabonaga ibihagije kuko twabonaga udufaranga duke.”
Ntuyahaga avuga ko batari bafite icyizere cy’uko ejo hazaza h’umuryango wabo haba heza.
Avuga ko umunsi umwe ubwo yari arwaye umufasha we yagiye mu muganda maze bigishwa gahunda yo kuzigama igiceri cy’ijana buri munsi.
Avuga ko atumvaga ukuntu kwizigama igiceri cy’ijana buri munsi byazagira icyo bigeraho, ngo ariko kuko yumvikanaga n’umugore we yemeye ko bajya bagishaka buri gihe maze bakakibitsa.
Ngo n’ubwo bacaga inshuro, biyemezaga kuzajya bashakisha amafaranga ijana buri munsi yo gushyira mu gasanduku k’ubwizigame, cyangwa se batabasha kuyabona bagatangira rimwe 700 buri cyumweru.
Ubwo bagezagamo asaga ibihumbi 30, biyemeje kuyagura igare ryo gukoresha imirimo ibyara inyungu.
“Narikoreshaga mu kuvomera abaturage…kubera ko inaha nta mazi ahaba, nayakuraga kure bakampa amafaranga 250 ku ijerikani, kandi nabonaga amafaranga menshi ku munsi.”
Ngo guhera icyo gihe, batangiye kujya mu bimina bakomeza no kwizigama igiceri, kugeza igihe bagujije SACCO ya Nduba bagura ibikoresho bakora salon de coiffure.
’Twashatse umukozi uhoraho udukorera muri salon…kuri ubu tubasha kwishyura ubwisungane mu kwivuza, tubona ifunguro ryiza kandi rihagije buri munsi, twaguye inzu yacu iva ku mabati 13 ubu tuba mu yisakaje amabati 30.”
Uyu muryango utangaza ko gahunda yo kubika igiceri ukiyikomeje, bakaba banashaka gutangira guteganyiriza abana babo kugira ngo kubarihira ishuri bitazagorana.
Baburira abandi kudatesha agaciro ibiceri babigura utuntu tutateganyijwe cyangwa se ngo babihe abana babipfusha ubusa, ahubwo babizigame kuko biratinda bikagwira kandi bikabyara igikorwa kinini.
Mukagasana Gaudence ni umubyeyi w’abana batatu, ufasha SACCO ya Nduba gukusanya amafaranga y’ubwizigame bw’igiceri cy’ijana.
Uyu mubyeyi buri munsi afata udusanduku twabugenewe, ikayi ndetse n’udufishi, akanyura mu baturage bo mu mudugudu atuyemo wa Kanani, hanyuma ababishoboye bakizigama, akabandika ndetse akabaha udufishi.
Kugira ngo umuntu yizigame igiceri cy’ijana ngo si ngombwa ko aba afite konti, ahubwo ngo ibisabwa na banki abyuzuza mu gihe akeneye kubikuza.
Muri Kanani, ngo abagore 96 ni bo bitabiriye gahunda yo kubitsa igiceri buri munsi, mu gihe abagabo bo ari 75, bose hamwe bakaba bamaze kubitsa amafaranga asaga miliyoni 16.
Mu kagari ka Butare aho Mukagasana atuye, ngo abagore 837 ni bo binjiye muri iyi gahunda, mu gihe umubare w’abagabo wo ukiri muto kuko ari 438 gusa.
Muri aka kagari, miliyoni zirenga 23 ni zo zimaze kuzigamwa muri SACCO ya Nduba, hifashishijwe igiceri Program.
Mu murenge wa Nduba, miliyoni zirenga 60 ni zo zibikiwe abaturage ziturutse mu kubitsa igiceri cy’ijana, mu gihe mu karere ka Gasabo ho iyi gahunda yatumye asaga miliyoni 100 abikwa muri SACCO z’imirenge itandukanye kuva mu mpera z’umwaka wa 2014, ubwo iyi gahunda yatangizwaga ku mugaragaro.
Musengimana, umucungamari wa SACCO ya Nduba, asobanura ko igitekerezo cyo gushyiraho Igiceri program cyaturutse ku kuba barabonaga ko ibiceri biteshwa agaciro nyamara bibitswe byagira akamaro.
“Umuntu iyo ari muri bus akavamo, inshuro nyinshi ntategereza ko bamugarurira rya cumi risigaye, aba yumva nta gaciro rifite. Ibiceri ni iby’abana, cyangwa se tukabiha abantu banywa itabi.”
Avuga ko hakozwe ubukangurambaga bahereye mu b’amikoro make, basabwa kuzigama byibura igiceri cy’ijana ku munsi, kandi ngo ntikigoranye kukibona.
Musengimana avuga ko iyi gahunda ifasha abaturage kwiga gukorana n’ibigo by’imari no kuzigama, bityo bagatera imbere.
Asaba ibindi bice by’igihugu kwigana iyi gahunda, kuko byagaragaye ko yafasha abanyarwanda kwivana mu bukene.
Odda Gasinzigwa, Minisitiri w’Uburinganire n’Iterambere ry’umuryango, avuga ko n’ubwo hari gahunda zitandukanye zifasha abagore kuzamura ubukungu bwabo, ngo Igiceri program na yo izakorerwa ubuvugizi, ku bufatanye n’abagore bafite ibyo bigejejeho kubera iyi gahunda.
Minisitiri w’Uburinganire n’Iterambere ry’Umuryango Odda Gasinzigwa, ari gusobanurirwa imikorere y’Igiceri program (Ifoto, M.A Dushimimana)
Ubushakashatsi bwakozwe mu mwaka wa 2016 bwagaragaje ko 63% by’abagore bitabiriye serivisi z’ibigo by’imari, aho 34% muri bo bakorana n’ibigo by’imari biciriritse, na ho 24% bakorana na banki.


text:
Senderi International Hit, indirimbo ze zijyanye no kwibuka Jenoside yakorewe Abatutsi yazishyize mu Cyongereza kugira ngo n’abanyamahanga bumve ubutumwa bukubiye mu bihangano bye.
Senderi yabwiye ikinyamakuru Izuba Rirashe ko mu ndirimbo ze akunze kwibanda ku dusozi twabereyemo Jenoside, ahereye mu Murenge wa Nyarubuye yavukiyemo.
Uyu muhanzi yavuze ko amateka yo kuri utwo dusozi twabereyemo Jenoside yakorewe Abatutsi mu mwaka wa 1994 yifuje ko n’abanyamahanga bayamenya bityo akaba ariyo mpamvu muri uyu mwaka umwanya we yawuhariye gusobanura (Sub-Title) amagambo akubiye mu ndirimbo ze. Nyuma yo guhindura ayo magambo Senderi avuga ko abantu bazajya bareba amashusho y’indirimbo ze (clip video) munsi bakazajya basoma amagambo azigize yanditse mu Cyongereza.
Zimwe mu ndirimbo za Senderi yanditse ubusobanuro bwazo ni: Intimba y’Intore, Twigirire Icyizere, Nyarubuye n’izindi.
Senderi yagize ati “gushyira amagambo y’izo ndirimbo mu Cyongereza nabitangiye nyuma ya Noheli kugira ngo urubyiruko n’abanyamahanga bamenye amateka Abanyarwanda banyuzemo”.
Senderi yagize ubutumwa atanga ku rubyiruko, ati “urubyiruko rusure inzibutso, rwegere abantu bamenye, amateka ya Jenoside bihereye mu Mirenge batuyemo”.


text:
ISOMO RYA MBERE
Ibaruwa Mutagatifu Pawulo Intumwa
yandikiye Abanyafilipi (Fil 2, 1-4)
Bavandimwe, 1niba inkunga yanyu iri muri Kristu, niba koko mutera imbere mu rukundo, niba koko muhuriye kuri Roho Mutagatifu, niba kandi mufite umutima w’impuhwe, 2ngaho nimunsenderezemo ibyishimo mutekereza kimwe, muhuje urukundo, muhuje n’umutima, murangamiye bimwe. 3Ntimukagire icyo mukora mubitewe n’ishyari cyangwa ukwikuza, ahubwo mwicishe bugufi, buri muntu yibwire ko abandi bamuruta. 4Mwoye guharanira ibyanyu gusa, ahubwo mwite no ku by’abandi.
ZABURI (Zab 131 (130), 1, 2, 3)
Inyik/ Mana yanjye, tuza roho yanjye iruhande rwawe mu mahoro.
Uhoraho, umutima wanjye nta cyo wakwiratana,
n’amaso yanjye nta cyo arangamiye ;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje kandi uriyoroheje,
nk’umwana w’igitambambuga mu gituza cya nyina !
Israheli, wiringire Uhoraho,
kuva ubu n’iteka ryose !
IBANGONDIRIMBO RIBANZIRIZA IVANJILI (Zab 113 (112), 5.7-8)
Alleluya Alleluya.
Ni nde wamera nk’Uhoraho Imana yacu ?
Ahagurutsa indushyi mu mukungugu,
kugira ngo ayicaze hamwe n’abakomeye.
Alleluya.
IVANJILI
+ Luka (Lk 14, 12-14)
Muri icyo gihe, Yezu yinjira mu nzu y’umwe mu Bafarizayi b’abanyacyubahiro kuhafungurira. 12Abwira uwamutumiye ati “Nugira abo utumira ku meza, haba ku manywa cyangwa nimugoroba, ntugatumire incuti zawe cyangwa abavandimwe n’abo mufitanye isano, cyangwa abakize muturanye, kugira ngo nabo batavaho bagutumira bakakwitura. 13Ahubwo nugira abo utumira, ujye urarika abakene, ibirema, abacumbagira n’impumyi. 14Ubwo ni bwo uzaba uhirwa kuko bo badafite ibyo bakwitura, maze ibyo uzabyiturwe ku munsi w’izuka ry’intungane.”


text:
Uko wateka injugu ku ipanu
Injugu ( popcorn ) ni utwo kurya tworoshye ( snacks) dukundwa na benshi baba abana ndetse n’abakuru. Akenshi injugu zitekwa ahantu henshi ku nzira aho bakoresha utumashini twabugenewe ariko nawe uri iwawe mu rugo wazikorera atarindiriye iriya mashini.
Ibyo uzakenera
- Ibigori bito bakoramo injugu garama 80
- Amavuta y’igihwagari ibiyiko 2
- Umunyu (ushobora kuwusimbuza isukari utuyiko 2 iyo ushaka injugu ziryohereye)
- Ipanu nini ifite umufuniko cyangwa se za safuriya ziba ziremereye cyane zidakunda gushiririza
Uko bikorwa
- Tunyanya ibigori byawe ubikuremo imyanda niba irimo
- Shyira isafuriya ku muriro utari mwinshi cyane
- Shyiramo amavuta ashyuhe
- Amavuta amaze gushyuha ushyiramo bya bigori byawe ukavanga ho gato
- Iyo ubonye ibigori bimwe bitangiye kwishanyuza biturika urapfundikira kugez aigihe byose bimaze guturika
- Shyiramo umunyu ukomeza uvange zikiri ku ziko
- Iyo umunyu umaze gufatamo neza uzikuraho injugu zawe ziba zibonetse.
Gracieuse Uwadata


text:
ISOMO RYA MBERE
Igitabo cy’Ibyakozwe n’lntumwa (Intu 13, 13-25)
Bavuye mu kirwa cya Shipure berekeza muri Aziya, 13Pawulo na bagenzi be bafatira ubwato i Pafo, bambuka bajya i Perige ho muri Pamfiliya. Nuko Yohani atandukana na bo yisubirira i Yeruzalemu. 14Bo rero ngo bave i Perige, barakomeza bagera i Antiyokiya ho muri Pisidiya. Ku isabato binjira mu isengero baricara. 15Nyuma y’isomo ryo mu gitabo cy’Amategeko n’Abahanuzi, abatware b’isengero babatumaho bati “Bavandimwe, niba hari amagambo mufite yashishikaza rubanda, ngaho nimuvuge!” 16Nuko Pawulo arahaguruka, amaze kubacecekesha ikiganza araterura ati «Bayisraheli, namwe abatinya Imana, nimunyumve. 17Imana ya Israheli umuryango wacu, yitoreye abasekuruza bacu, ibaha kororoka igihe bari abasuhuke mu gihugu cya Misiri. Hanyuma ihabavanisha ububasha bwayo bukomeye, 18ibitaho mu myaka mirongo ine yose bamaze mu butayu. 19Nuko imaze kwimura amahanga arindwi mu gihugu cya Kanahani, ibagabira icyo gihugu ho umurage. 20Ibyo byose byamaze imyaka igera kuri magana ane na mirongo itanu. Hanyuma ibaha abacamanza kugera kuri Samweli, umuhanuzi. 21Ni bwo basabye umwami, lmana ibaha Sawuli mwene Kishi wo mu muryango wa Benyamini, amara imyaka mirongo ine ku ngoma. 22Imana imaze kumuhigika, ishyiraho Dawudi ngo ababere umwami, ari na we yatanzeho icyemezo iti ‘Nabonye Dawudi mwene Yese, umuntu unguye ku mutima, uzakora ibyo nshaka byose.’ 23Mu rubyaro rwe nk’uko Imana yari yarabimusezeranyije, ni ho yakuye Yezu, Umukiza wa Israheli. 24Mbere y’ukuza kwe, Yohani yatangarije Abayisraheli bose batisimu yo kwisubiraho. 25Nuko ajya kurangiza ubutumwa bwe aravuga ati ‘Nta bwo ndi uwo mukeka ! Ahubwo hari ugiye kuza ankurikiye, nkaba ntakwiriye no guhambura udushumi tw’inkweto ze.’»
ZABURI (Zab 89 (88), 2-3, 21-22, 25.27)
Inyik/ Tuzaririmba iteka ryose impuhwe zawe, Nyagasani !
Nzaririmba iteka ryose impuhwe z’Uhoraho,
kuva nu gisekuruza kujya mu kindi ;
umunwa wanjye nzawamamarisha ubudahemuka bwawe,
Kuko wavuze uti « Impuhwe zashyizweho ubuziraherezo,
ubudahemuka bwanjye bushinze umuzi mu ijuru.
« NasanzeDawudi yambera umugaragu,
maze musiga amavuta yanjye matagatifu;
ikiganza cyanjye kizamuramira,
n’ukuboko kwanjye kuzamutize imbaraga.
« Ubudahemuka bwanjye n’impuhwe zanjye bizahorana na we,
maze azegure umutwe kubera izina ryanjye.
We azanyiyambaza agira ati ‘Uri Data,
uri Imana yanjye, uri urutare nkesha agakiza ! »
IBANGONDIRIMBO RIBANZIRIZA IVANJILI (Hish 1, 5)
Alleluya Alleluya.
Nyagasani Yezu Kristu, uri umuhamya w’indahemuka,
umuvukambere mu bapfuye ;
uradukunda kandi wadukijije ibyaha ku bw’amaraso yawe.
Alleluya.
IVANJILI
+ Yohani (Yh 13, 16-20)
Muri icyo gihe, Yezu yari amaze koza ibirenge by’abigishwa be, arababwira ati 16«Ndababwira ukuri koko : nta mugaragu usumba shebuja, kandi intumwa ntisumba uwayitumye. 17Ubwo mumenye ibyo, muzahirwa nimubikurikiza. 18Simvuze mwese : abo natoye ndabazi, ariko Ibyanditswe bigomba kuzuzwa ngo ‘Uwo dusangira umugati ni we wanteye umugeri’ 19Mbaburiye hakiri kare bitaraba, ngira ngo umunsi ibyo byabaye muzemere ko ndi Uriho. 20Ndababwira ukuri koko : uwakiriye uwo ntumye ni jye aba yakiriye, kandi unyakiriye aba yakiriye Uwantumye. »


text:
Umuhanzi Icyishaka David uzwi nka Davis D yatangiye gukorana n’inzu itunganya umuziki ya Incredible ya Producer Bernard Bagenzi, nk’abajyanama be bashya mu muziki.
Uyu muhanzi avuga ko ubu ari bwo buryo bushya yabonye bwo kwagura umuziki we.
Aganira na Izubarirashe.rw yagize ati “Ubu ngubu ndi muri Incredible, ibikorwa byaratangiye harimo indirimbo nshya ‘Irekure’ duheruka gukorana ndetse tunateganya gushyira amashusho yayo hanze mu cyumweru kije. Ahanini nakunze uburyo akoramo n’uko akorana n’abandi bahanzi.”
Davis D bakunze kwita ‘Biryogo’ avuga ko yari amaze igihe kinini akorana bya hafi na Bagenzi ariko batarasinyana amasezerano, ku buryo avuga ko ubu yamaze kumwigaho neza agasanga gukorana nawe bizababyarira bombi inyungu nyinshi.
Yagize ati “Navuga ko nabonye ko ari ho hantu nakomereza umuziki wanjye nkaba nagera ku bindi bintu biruta ibyo nari ngezeho ku giti cyanjye. Umujyanama nifuzaga gukorana nawe mu muziki nasanze ari Bernard Bagenzi.”
Davis avuga ko basinyanye igihe kirambye, ariko atahita atangaza.
Uyu muhanzi avuga ko azi neza ibibazo by’abahanzi bagenzi be barimo Active, Young Grace na Ciney bari barasinyanye na Incredible ariko bakavamo banenga imikorere yaho, ariko ko we icyo agiye ashakayo akizi, kandi ko ibyo we yifuza byose yabibonye muri iyi nzu.
Yagize ati “Ibyo byose kuba naragiyeyo ntabwo ari uko ntabibonaga, ariko iyo urebye umurongo wowe wihaye ukanamenya ukaba wanabonye uwagufasha kugira ngo ubigereho, numva ko kugira ngo mukorane neza biva ku mpande zombi; kuri wowe no kuri Bernard.”
Ku bijyanye n’itsinda yari asanzwe abarizwamo, Davis D agira ati “All Star Muzik hashize kandi igihe kinini ntakiyirimo. Ariko All Star ni nk’umuryango (Crew) ntabwo byari uguharanira izindi nyungu.”
Ku ruhande rwa Bernard Bagenzi we asobanura ko Davis D yamubonyemo umuhanzi ufite icyerekezo.
Agira ati “Ni umuntu ukunda gukora cyane, azi neza urwego ariho n’urwo ashaka kujyaho.”
Umva HANO indirimbo nshya ‘IREKURE’ ya Davis D:
Uyu Biryogo, uririmba injyana ya Dancehall, yatangiye muzika mu mwaka wa 2010, ariko atangira kumenyekana neza mu 2012.
Uretse se, Davis D, mu muziki we yanafashijwe cyane na mubyara we Jay Polly, ku ndirimbo “Biryogo” yamumenyekanishije cyane mu Rwanda. Yakomeje gushyigikirwa n’itsinda rya “All Star Music”, by’umwihariko na Nizzo wo muri Urban Boyz.
Mu bijyanye n’amashuri, Davis D yarangije ayisumbuye muri 2014 ku ishuri rya ADBE mu ishami ry’ubwubatsi, kuri ubu akaba ashyize muzika imbere kurusha ibindi.


text:
Ubusitani(jardin)ni ahantu hokuba waruhukira, mu gihe wumva urushye mu mutwe,ushaka gufata amafu cyangwase ushaka nko kuba wasoma igitabo utuje,nta rusaku. Biba byiza rero iyo muri jardin ushobora kuhasanga intebe n’ameza byagufasha mu gihe ushatse kwicara.
Iyo tuvuze ameza yo muri jardin, ntituvuze ameza amwe tubona muri saloon ndetse n’ intebe zihambaye, zifite n’ imisego, kuko bitazana ubwiza bw’umwimerere.
Ibyiza ni uko washyiramo ameza akozwe mu giti cyangwa se abumbye bakayaha ishusho y’igiti., ndetse n’ udutebe twayo, kuko umuntu aba abona imiterere ndetse n’ umwihariko w’ ubusatani ugihari dore ko n’ubundi mu busitani haba harimo ibiti byinshi bityo bikagaragara neza.
Iyi foto irabaha urugero rw intebe n’ameza washyira mu busitani bwawe, nkuko mu bibona ntibisaba ko uba ufite ubusitani bunini kugirango ube wazishyiramo ,kuko bifashe umwanya muto ariko akarusho kayo karengeje akandi niko bituma ubusitani bwawe bugaragara ko ari karemano (naturel) ari nabyo birushaho guha ubusitani amafu agufasha kuba waruhuka mu ighe ubugezemo.
Niba rero ufite ubusitani iwawe cyangwa ubundi waba wifuza kugira bwiza kurushaho,washyiramo ameza n’intebe zazo zikoze mu giti, ugahitamo imiterere yabyo itandukanye , yewe ushobora no gukoresha izindi ntebe n’ ameza atari ayo mu giti cyangwa se abumbye n’kibiti ariko ukazirikana kugishyiramo ibintu by ‘umwimirere kandi byoroheje(natural and simple)kugirango Utica ubwiza bw’ ubusitani bwawe.
Urwego News
Imyororokere
Intebe n’ameza byo mu busitani
Ubusitani(jardin)ni ahantu hokuba waruhukira, mu gihe wumva urushye mu mutwe,ushaka gufata amafu cyangwase ushaka nko kuba wasoma igitabo utuje,nta rusaku. Biba byiza rero iyo muri jardin ushobora kuhasanga intebe n’ameza byagufasha mu gihe ushatse kwicara.
Labels: gutaka ubusitani


text:
Umuhanzi Gisa cy’Inganzo ari gukurikiranwa n’umuganga wihariye kugira ngo abashe kureka kunywa ibiyobyabwenge.
Iki ni icyemezo cyafashwe n’umujyanama we mushya witwa Elier Sando bamaranye amezi ane.
Sando yabwiye ikinyamakuru Izuba Rirashe ko yasanze Gisa akwiriye kugira umuganga wihariye kugira ngo abashe gutera imbere mu muziki we, adakoresha ibiyobyabwenge.
Uyu mujyanama (manager) avuga ko Gisa yari yarabaye imbata y’ikiyobyabwenge cyitwa Heroïne, ari cyo mu Kinyarwanda bita “Mugo”.
Yagize ati “Ubundi abantu bakwiye gusobanukirwa na Heroïne, Heroïne ntabwo ari ikiyobyabwenge ahubwo ni uburozi, kuko yo iyo uyifasheho na rimwe gusa umubiri uhita ugusaba guhora uyifata, utayifata ukagira uburibwe burenze ubw’umubyeyi uri ku bise. Njye nari nsanzwe nzi ko Heroïne ari mbi cyane ahubwo kuko Abanyarwanda bayise “Mugo” sinahise nsobanukirwa. Aho naje kumenyera ko ari Heroïne nibwo nahise mfata icyemeze cyo kwita kuri Gisa cy’Inganzo nkamufasha no kumushakira abaganga bamuvura”.
Sando yongeraho ko yasanze yari yarahindutse umuntu uhora ukeneye byibura ibihumbi bigera kuri cumi na bitanu buri munsi byo kugura iki kiyobyabwenge, ati “ni yo mpamvu abayikora bashobora no kugutwara ikintu utabizi kubera uburibwe baba bafite.”
Gisa aheruka gufungwa azira kunywa ibi biyobyabwenge, ariko agifungurwa yabwiye ikinyamakuru Izuba Rirashe ko yihannye atazasubira kunywa ibiyobyabwenge ukundi, ko icyo ashyize imbere ubu ari umuziki.
Mu gutangira umwaka wa 2016, Gisa yashyize hanze indirimbo nshya yise “Genda Ubabwire” yatunganyijwe na Producer Piano The Grooveman, anabwira Izuba Rirashe ko afite ibikorwa byinshi biri imbere.
Umva HANO indirimbo nshya ya Gisa yitwa “Genda Ubabwire”


text:
Gakenke :BUMBOGO COFFEE UNION yeguriwe isoko
Kuwa gatanu tariki ya 22 Ukwakira 2017, mu Murenge wa Ruli habereye igikorwa cyo kwegurira isoko ryubatswe na INADES FORMATION RWANDA ku bufatanye n’Akarere ka Gakenke ryeguriwe BUMBOGO COFFEE UNION ikaba ibumbiye hamwe amakoperative ya Kawa. Iri soko rizahurirwamo n’abaturage b’Imirenge ya Ruli, Coko na Minazi.
Umuyobozi w’Akarere wungirije ushinzwe Iterambere ry’Ubukungu Bwana Niyonsenga Aime’François yashishikarije abaturage b’Umurenge wa Ruli na Coko gukoresha isoko icyo ryagenewe, gukora kugira ngo abaturage bagere ku bukire dufatanyije mu iterambere rw’Igihugu.
Abaturage basabwe kandi kugira isuku ku mubiri, mu ngo ndetse no kugira isuku mu isoko ryeguriwe abaturage anasaba BUMBOGO COFFEE UNION gukomeza gahunda ya zoning.
Iki gikorwa cyitabiriwe na : Rukundo Alexis Perezida w’Inama y’Ubutegetsi ya INADES akaba anayihagarariye mu rwego rw’Amategeko, Uhagarariye Ingabo muri zone ya Rushashi SLt Steven Ngabonziza, Uhagarariye Station ya Police mu Murenge wa Ruli Fred Nkuranga ndetse n’abaturage b’Umurenge wa Ruli na Coko.
Ubusanzwe, Umuryango INADES ukorera mu Ntara y’Iburasirazuba n’iy’Amajyaruguru igakorana n’amakoperative ahinga kawa akanayitunganya hakiyongeraho n’ibindi bikorwa by’iterambere ry’ingo birimo biogaz n’ibindi.
Umwe mu baturage wo mu Murenge wa Ruli mu Karere ka Gakenke avuga ko ririya soko rije rikenewe cyane , dore rizabafasha kwisanzura no guhahirana n’abandi baturage baturutse imihanda yose. Abacuruzi bavuga ko iri soko ryaje ari igisubizo ku mutekano w’bicuruzwa byabo bifuje kuva kera kuko ubu bakorera ahantu heza hafite isuku nkuko mubyibonera ku mafoto.
Iri soko ntirizahahirwamo gusa n’abaturage b’Imirenge ya Ruli, Coko na Minazi nkuko twabivuze hejuru ahubwo rihahirwamo n’abandi bantu baturutse mu mirenge itandukanye iryegereye, abaturutse mu tundi turere, umujyi wa Kigali ndetse n’abaturuka mu Ntara y’Amajyepfo mu Karere ka Kamonyi bihana imbibi.
Uwitonze Captone


text:
Ijambo SOPECYA ryakomotse ku gitekerezo cya sosiyete yumugabo witwaga MUKANIWA Deogratias wakomokaga i Cyangugu, iyo sosiyete ikaba yaracuruzaga ibikomoka kuri Petroli, birimo essence nibindi. Uyu mugabo Mukaniwa Deo, akaba umuntu wakundaga cyane abantu b'ungano rwe bareranywe ndetse naho yakomotse, uyu mugabo yari yaravukiye ahitwaga i Cyangugu, ariko ubwo yari amaze kugira amafaranga menshi ndetse abarirwa mu rwego rwabakire, yakomeje kwibuka abo bareranywe ndetse nabo mugace kiwabo, ntakintu kiza cyamushimishaga nko kwibuka ibihe bye bya kera yagiranye nabantu biwabo cyane cyane abo bareranywe. Mu buzima bwe yavuze ko atazibagirwa na rimwe abandi bantu bamerewe nabi, ntabwo yajyaga yihanganira kubona amerewe neza mu gihe abandi basangiye ubuzima bwo mu bwana ndetse nabana babo baguwe nabi.
Mukaniwa Deogratias wakoraga akazi kubucuruzi, akagira amazu menshi, ndetse namagaraji, ariko ibyo byose byakundaga gukorwamo nabantu bareranywe cyangwa se nabantu bakomoka iwabo I Cyangugu, kubera ko yakomeje guha agaciro abandi bantu basangiye akabisi nagahiye, abaha akazi atitangiriye itama, byatumye imitungo ye igenda ikendera bikomeye. Amaze gukomera cyane mu bukungu, yakoze ibishoboka yubaka amashuri namavuriro iwabo hafi yaho bita i Mibirizi ku muhanda uva Kamembe ujya mu Bugarama, ibyo bikorwa akaba yaravugaga ko abantu biwabo bazajya bigira ubuntu kandi bakivuriza ubuntu. nyamara ayo mazu yaje kwangizwa bikomeye mu gihe cya jenoside.
Mukaniwa Deo wakomokaga i Cyangugu, amaze kujya mubucuruzi bwa Petroli, sosiyete ye yahisemo kuyitirira izina ryaho akomoka kugirango buri wese uzumva iryo zina azajye yisanga nkujya iwabo kandi yerekane urukundo akunda iwabo nabo barerwanywe, ahitamo kuyita SOPECYA bisobanura (SOCOIETE PETROLIERE DE CYANGUGU) ati ntakiza nko kwibuka kwivuko ryawe ndetse ukahakunda ariko cyane ukagirira impuhwe abo urusha ubushobozi mu mutungo, iyo sosiyete imaze guhomba ndetse naho yakoreraga hafi yo mu KANOGO yaguzwe nindi yitwa SOPETRAD.
Mu mwaka wa 1997, bamwe mu banyarwanda bari bazi urukundo rwagirwaga na MUKANIWA DEO akunda kwiyibutsa ibihe byo mu bwana, bagiye bahurira muri Hoteli Chez LANDO, bakabyina indirimbo zibubutsa ibihe bya kera bita KARAHANYUZE, bazita ko ari iza BASOPE, ubwo haba hakomeje kwamamara ijambo ryubusope, ndetse nindirimbo bazita insope, ndetse ninjanya yazo ikaba insope, biza kwimukira mumuco wabantu bakunda ibya kera kandi bagakunda urungano rwabo rwa kera, bakabihuza no kwitwa ABASOPECYA. Izo ndirimbo za karahanyuze zabyinirwagwa kwa LANDO zabaga ahanini zirmo abaririmbyi ba kera nka Abdoul MAKANYAGA nabandi bibutsa ibihe byo hambere byumunezero bya GISOPE.
2. UKO IJAMBO RYA SOPECYA UBU RIKORESHWA.
Nyuma yaho abantu benshi bisanze batarerewe mumuco umwe, byabaye ngombwa ko abantu bari mu Rwanda babitirira kugira umuco wa GISOPE mbese umuco mwiza, wubupfura ndetse nubufatanye.
Ijambo SOPECYA rirakoreshwa mu guhuza abanyarwanda bose, iyo bifuza kugira bimwe bunguka batazi kandi batigeze kumenya ku Rwanda kubera amateka yaranze abanyarwanda, bityo ukumva umuntu abaza icyo atazi ku Rwanda, bakamubwira ngo nashake ABASOPE bamusobanurire.
ABASOPE bakomeje kugira urugwiro kandi bakagerageza gukurikirza umuco nyawo wa kinyarwanda ari nawo wa kimuntu, kwitwa UMUSOPE ubu ntibusobanura gusa kuba wiyibutsa ibya kera, ahubwo bisobanura ubusabane,urugwiro, kwibukiranya no kubazanya ku byakera.
Ubusope buraryoha cyane, iyo urungano rwimyaka yose ruhuriye mu gitaramo, rukibukiranye kera uko rwavomaga imigezi, uko rwakuburaga ku miharuro, uko rwararanaga mu mashuri, uko rwajyanaga mu misa, munsengero, mu misigiti nahandi, uko imihanda kera yari imeze, uko amakipi yimipira yari ahagaze nibindi. Ubusope bwarakunzwe cyane nabantu batari bake, kuburyo ubu kwitwa UMUSOPE bisigaye ari ibya buri wese.
DUHARANIRE TWESE KUGIRA UMUTIMA UKUNDA BAGENZI BACU, TWIBUKE IYO TWAVUYE DUFASHE ABABA BAKIHABABARIYE.
MURAKOZE.


text:
Mukarere ka Kayonza ho m’uburasirazuba bw’u Rwanda haravugwa ikibazo cy’abanyeshuri bakoreshwa imirimo y’amaboko irimo kumesera abarimu no gukoropa amashuri kugirango bakunde bagaburirwe muri gahunda ya leta yo kugaburira abana kumashuri.
Bamwe mubanyeshuri twaganiriye ni abo k’urwunge rw’amashuri rwa Gikaya m’umurenge wa Nyamirama aho bavuga ko iyi mirimo bayikoreshwa n’ubuyobozi bw’ishuri kuko baba babuze amafaranga yo gutanga.
Umuyobozi w’intara y’u Burasirazuba Madame Uwamaliya Odette yabwiye Radio Izuba ko bitemewe gukoresha umwana imirimo isa nkaho ari igihano kugirango akunde agaburirwe ku ishuri avuga ko agiye guhita akurikirana iki kibazo.
Leta y’u Rwanda yashyizeho iyi gahunda yo kugaburira abana kumashuri biga mu burezi bw’ibanze bw’imyaka 9 na 12 hagamijwe ko abana biga neza nta kibazo cy’inzara kuko byari bimaze kugaragara ko bagezaga amasaha yo gutaha batagikurikirana neza amasomo kubera inzara.
Leta ivuga ko umwana utishoboye atirukanwa ngo ahubwo afashwa kuburyo abona uburyo asangira na bagenzi be ku ishuri. Gusa bimwe mubigo by’amashuri byo muntara y’I Burasirazuba bo bahisemo guha abana akazi kwishuri mugihe yabuze amafaranga cyangwa se ibiryo byo gusangira n’abandi ku ishuri. Twasuye kimwe muri bigo by’amashuri bigaragaraho iki kibazo, tujya kuri groupe scolaire Gikaya ni m’umurenge wa Nyamirama akarere ka Kayonza abanyeshuri twaganiriye batubwiye ko ababuze amafaranga yo kurya bakoreshwa imirimo itandukanye nko kumesera abarimu,kumesa imyenda y’abakinnyi b’ikigo, gukoropa amashuri n’ibindi.
Mukamana Alphonsine uyobora iri shuri rya Groupe Scolaire Gikaya yatwemereye ko koko abana batishyura amafaranga yo kurya babaha imirimo bakora ku ishuri gusa we ngo babikora kugrango abo bana bibone ko batarira ubusa.
Guverineri w’intara y’u Burasirazuba ,Madame Uwamariya Odette yatubwiye ko ibi bintu bitemewe ngo kuko umwana utishoboye ntagomba gukoreshwa imirimo ku ishuri ahubwo aho kugirango ayikoreshwe yakwihanganirwa ngo nacyane ko iyi mirimo itabyara amafaranga cyangwa ngo yongere ubwinshi bw’ibiryo ku ishuri.
Guverineri Uwamaliya kandi arongeraho ko iki kibazo bagiye kugikurikirana nahandi kiri gicike burundu ngo nacyane ko ari ubwambere abyumvise muri iyi ntara.
Ubu buryo bwo gukoresha abana imirmo runaka kugiango bakunde bagaburirwe ku ishuri nubwo yamaganwa n’umuyobozi w’intara y’uburasirazuba ntanubwo n’aba bana babyishimira ngo kuko bibatera ipfunwe muri bagenzi babo.


text:
Uyu musore nk'uko ari kubigaragaza muri iyi minsi yaba ku mbuga nkoranyambaga ze aratangaza ko mu rwego rwo kwizihiza imyaka irindwi amaze muri muzika ubu agiye gufasha abanyarwanda bafite impano muri muzika ariko bakaba badafite ubushobozi bwo kuba bakwiyishyurira indirimbo.
Trackslayer yashyiriyeho 'promotion' abahanzi badafite amikoro
Uyu musore ubarizwa muri Touch Record ni umwe mu ba producer bakoze indirimbo nyinshi za Hip Hop hano mu Rwanda, yabwiye Inyarwanda.com ko mu myaka amaze mu muziki amaze kubona ko hari abahanzi bafite impano ariko bakizitiwe no kutagira amikoro bityo ngo agiye gufasha abo ashoboye mu gihe hari cy’amezi abiri iyi gahunda yashyizeho izamara cyane ko yatangiye tariki 15 Ugushyingo 2017 ikazarangira tariki 2 Mutarama 2017.


text:
Igisubizo: Birashoboka; umuntu yatanga ibyo afite byose akabigaburira abakene, akaba yanitanga ngo atwikwe adafite urukundo.
Ashobora gukiranuka kuri byinshi, akanitanga; ariko agakiranirwa ku bindi; cyangwa ashobora gukora ibyiza bimwe, agakora n’ibibi ku rundi ruhande. Niyo mpamvu ukoze ikibi kimwe gusa aba yishe amategeko yose, kuko aba yishe itegeko ry’urukundo ari yo mategeko.
Mu 1 Abakolinto 13-8; 13, Bibiliya itubwira ko itegeko riruta ayandi ari urukundo. Hagira hati: “Urukundo ntabwo ruzashira. Guhanura kuzarangizwa no kuvuga izindi ndimi kuzagira iherezo, ubwenge na bwo buzakurwaho, kuko tumenyaho igice kandi duhanuraho igice, ariko ubwo igishyitse rwose kizasohora, bya bindi bidashyitse bizakurwaho. Nkiri umwana muto navugaga nk’umwana muto, ngatekereza nk’umwana muto nkibwira nk’umwana muto. Ariko maze gukura mva mu by’ubwana. Icyakora none turebera mu ndorerwamo ibirorirori, ariko icyo gihe tuzarebana duhanganye mu maso. None menyaho igice, ariko icyo gihe nzamenya rwose nk’uko namenywe rwose. Ariko none hagumyeho kwizera n’ibyiringiro n’urukundo, ibyo uko ari bitatu, ariko ikiruta ibindi ni urukundo.
Nanone ijambo ry’Imana ritubwira neza ngo: “kuko uwavuze ati “Ntugasambane”, ni we wavuze ati “Ntukice.” Nuko rero nudasambana ariko ukica, uba ucumuye amategeko yose. (Yakobo 2:11).
Iyi nyigisho ni iya Evangelist Munyeshyaka Jean Paul.


text:
Uyu mwana wiga mu mwaka wa Gatatu w’amashuri abanza mu Rwunge rwa Mutagatifu Paul Muko, yafashwe n’iyo ndwara ari mu ishuri guhera ku wa Kabiri, tarikiya 14 Kamena 2017.
Kuva icyo gihe abaturanyi b’uyu muryango na bo baguye mu kantu nyuma yo kubona uburwayi bwe ndetse benshi batangira no gukeka imbaraga z’amarozi.
Uwabato Théodosie yagize ati “Nasanze umwana nk’ako kanya nkicara mba mbonye ibuye risohotse mu maso, nabibonye ntabwo ari inkuru mbarirano, dukeka ko ari amarozi.”
Ku ikubitiro abarera uyu mwana bagerageje kumuvuza ariko ntibyagira icyo bitanga gusa muri iyi minsi yongeye kugarura agahenge nyuma yo kumujyana mu banyamasengesho.
Inkuru y’umwana wariraga amabuye yacicikanye mu gihugu hose muri Kamena byanatumye umunyamakuru wa IGIHE yongera gusura umuryango we maze Mukarugwiza Marie Thérèse umurera asobanura uko abayeho muri iki gihe.
Mukarugwiza umaranye amezi abiri n’uyu mwana yavuze ko iki kibazo nyuma cyakomeye kugeza ubwo bamujyanye mu bitaro bya Mibirizi na Bushenge.
Yagize ati “Byaje kugeraho biba bibi cyane, bya bindi by’amabuye mu maso no mu gitsina birahagarara noneho haza ikintu mu nda, kikabyimba cyane ndetse kigatimbaguza kigeraho kiragenda. Nyuma yaho mu nzara z’amano no mu maso hatangira kuvamo ibiryasukari bimeze nk’ibimonyo kandi bigahita bitembera.”
Yafashe icyemezo cyo kwitabaza abanyamasengesho aho yanamaze icyumweru yiyiriza, ajya mu butayu (aho abantu basengera biherereye) bwo kuri Murya ndetse aza no kwitabaza umunyabitangaza Padiri Ubald.
Yagize ati “Nta na rimwe twacogoye kuko twarasengaga buri munsi. Hari igihe yamaraga nk’umunsi nta kibazo afite ariko hashira nk’itatu ya mabuye akagaruka. Ubu amaze iminsi ibiri nta kibazo afite.”
Abaganga na bo bemeje ko nta kibazo afite bamwohereza gukurikiranwa ari mu rugo. Yagize ati “Mu rwego rwo gukurikirana ubuzima bw’umwana twamujyanye mu Bitaro i Mibirizi babura indwara; bamwohereje no mu bya Bushenge basanga ni muzima bahita bafata icyemezo cyo kumwohereza mu rugo.”
Mukarugwiza yatangaje ko agahenge bafite bakavanye mu kwiyambaza Imana muri ibi bihe bigoye yizeye ko Imana izakiza uyu mwana ufite uburwayi bwakomeje kuba amayobera.